Tewasnya `Geng Boy Lembaga’

POLIS Penampang berjaya menumpas ‘Geng Boy Lembaga’ yang dipercayai terbabit dalam sekurang-kurangnya empat kegiatan pecah rumah di sekitar daerah ini dan Putatan, Sabah.

Ketua Polis Daerah Penampang, Deputi Superintendan Mohd Harris Ibrahim, berkata, dua ahli kumpulan itu iaitu lelaki warga tempatan berusia 20-an dan 30-an ditahan Bahagian Siasatan Jenayah (BSJ), Ibu Pejabat Polis Daerah (IPD) Penampang, di Kota Kinabalu pada 29 Januari lalu.

“Geng Boy Lembaga ini memiliki beberapa kesalahan lampau membabitkan aktiviti pecah rumah dan dua suspek terbabit kini masih ditahan reman untuk siasatan lanjut,” katanya pada sidang media di IPD Penampang tadi.

Sementara itu dalam kes berasingan, Polis Penampang turut menahan dua lagi lelaki di Kampung Minintod selepas dipercayai terbabit dengan kegiatan pecah rumah.

Dua kes pecah rumah berasingan itu disiasat mengikut Seksyen 457 Kanun Keseksaan.

“Pada bulan lalu juga, Bahagian Siasatan Jenayah IPD Penampang menahan dua wanita yang dipercayai mencuri sebentuk cincin milik majikan mereka.

“Dua suspek terbabit ialah warga asing yang juga pembantu rumah sambilan kepada mangsa, mereka dipercayai mencuri cincin itu ketika majikan mereka tiada di rumah,” katanya sambil menambah kes itu disiasat mengikut Seksyen 380 Kanun Keseksaan.

Dalam dua lagi kes berasingan pada bulan lalu, Mohd Harris berkata tiga lelaki turut ditahan dengan dua daripadanya terbabit kes samun manakala seorang lagi dipercayai mencuri rim motosikal.

“Dua suspek yang melakukan samun itu diberkas di Kampung Putatan serta Tombongan dan disiasat mengikut Seksyen 392 Kanun Keseksaan manakala suspek yang mencuri rim motosikal itu ditahan di Kepayan Point dan disiasat mengikut Seksyen 379A kanun yang sama,” katanya.

Terdahulu, beliau berkata sepanjang Januari lalu, pihaknya turut menjalankan operasi membabitkan kegiatan dadah iaitu 31 Ops Tapis dan satu Ops Sarang.

“Sepanjang operasi itu, kami sudah melakukan pemeriksaan terhadap 151 individu dengan jumlah tangkapan seramai 62 individu.

“Jumlah rampasan dadah juga membabit syabu sebanyak 21.74 gram dan ganja seberat 0.30 gram dengan jumlah nilai dadah terbabit dianggarkan kira-kira RM5,000,” katanya. – Harian Metro


Buaya Sepanjang 3 Meter Ditangkap Di Beaufort

BEAUFORT: Seekor buaya sepanjang kira-kira tiga meter berjaya ditangkap Jabatan Hidupan Liar Sabah (JHLS) di Kampung Takuli, di sini, semalam.

Penolong Pengarah Jabatan Hidupan Liar Sabah, Dr Sen Nathan berkata, buaya berkenaan ditangkap menggunakan pemasangan perangkap yang dipasang di kawasan sungai berhampiran kampung berkenaan.

Katanya, pemasangan perangkap itu dilakukan selepas menerima aduan daripada penduduk kampung yang mendakwa melihat kelibat buaya di kawasan berkenaan.

“Bertindak atas aduan penduduk kampung, pasukan JHLS mengambil inisiatif memasang perangkap di beberapa lokasi yang dipercayai menjadi laluan reptilia berkenaan.

“Tiga hari selepas pemasangan perangkap, penduduk kampung memaklumkan buaya itu sudah memasuki perangkap dan JHLS terus mengambil tindakan segera,” katanya.

Dr Sen berkata, operasi mengambil reptilia terbabit dilaksanakan seawal jam 6.30 pagi oleh kakitangan JHLS terlatih menggunakan peralatan khas.

Katanya, JHLS berjaya menangkap buaya sepanjang kira-kira 3 meter dari perangkap terbabit sebelum dipindahkan ke Pusat Penyelamatan Hidupan Liar di Potuki, Lok Kawi, untuk penjagaan dan rawatan yang diperlukan.

“Kita amat menghargai tindakan penduduk kampung yang melaporkan kehadiran buaya di kawasan perkampungan mereka.

“Kehadiran buaya ini boleh membahayakan penduduk setempat terutama kanak-kanak,” katanya.

Dr Sen berkata, pihaknya juga merakamkan penghargaan kepada pihak yang memberi bantuan untuk rawatan hidupan liar termasuk Malaysian Palm Oil Council, Malaysian Palm Oil Green Conservation Foundation, ORANGUTAN APPEAL United Kingdom dan Zoo Oregon. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah kaji semula Pan Borneo, laksana penstrukturan baharu

LAHAD DATU: Kerajaan Negeri Sabah sedang mengkaji semula pembinaan Projek Lebuh Raya Pan Borneo di negeri ini, kata Menteri Pembangunan Insfrastruktur, Datuk Peter Anthony.

Menurut beliau kajian semula itu bagi membolehkan penstrukturan baharu dilaksanakan pada masa terdekat.

Semua pelaksanaan ini akan dikemukakan sepenuhnya kepada Kementerian Kerja Raya, Kementerian Kewangan dan Kerajaan Negeri Sabah ekoran berlakunya ketirisan, katanya pada sidang media selepas merasmikan Festival Sayangi Lahad Datu @Silam di sini, Sabtu malam.

Beliau berkata demikian mengulas kenyataan Menteri Kerja Raya Baru Bian berkenaan kelewatan pelaksanaan Projek Pan Borneo sehingga 36 peratus.

Anthony berkata, kementeriannya telah menghantar surat prmohonan kepada Kementerian Kewangan dan percaya Ketua Menteri Sabah Datuk Seri Mohd Shafie Apdal sudah maklumkan kepada Perdana Menteri berkenaan masalah ini.

Dalam pada itu, katanya, pihaknya juga bercadang untuk mengeluarkan pembabitan Syarikat Borneo Highway (BHP) PDP Sdn Bhd yang telah dilantik sebagai kordinator untuk pelaksanaan projek lebuhraya itu dan akan diambil oleh Jabatan Kerja Raya dibawah Kementerian Infrstruktur Sabah. Sumber – BERNAMA


Cedera Di Muka Terkena Parang Akibat Dendam Tahun Lalu

BEAUFORT: Rokok dan dendam lama dipercayai menjadi punca seorang lelaki warga emas cedera selepas diserang dalam kejadian di Kampung Lumantak, Membakut di sini, semalam.

Dalam kejadian jam 7.30 malam itu, mangsa berusia 67 tahun cedera di muka selepas terkena parang yang dibawa suspek.

Ketua Polis Daerah Beaufort Deputi Superintendan Yusoff Zaki Mat Yaacob berkata, siasatan awal mendapati, suspek berusia 25 tahun, pada awalnya dikatakan pergi ke rumah mangsa untuk membeli rokok.

Bagaimanapun katanya, mangsa didakwa tidak melayan suspek sehingga menyebabkannya berang sebelum kembali dengan membawa sebilah parang.

“Suspek kemudiannya bertindak memecahkan pintu rumah mangsa dengan menggunakan senjata parang.

“Namun parang yang digunakan suspek untuk memecahkan pintu dikatakan tiba-tiba tercabut dan terus terkena ke bahagian muka mangsa,”katanya ketika dihubungi, hari ini.

Yussof Zaki berkata, suspek yang melihat mangsa cedera terus bertindak melarikan diri dari tempat kejadian.

Katanya, suspek berjaya ditahan kira-kira sejam selepas kejadian oleh pasukan Bahagian Siasatan Jenayah, Ibu Pejabat Polis Daerah (IPD) Beaufort.

“Siasatan lanjut mendapati punca kejadian sebenarnya disebabkan perasaan tidak puas hati suspek terhadap mangsa yang dikatakan menjadi punca rumah ibu bapa suspek terbakar tahun lalu.

“Siasatan lanjut masih dijalankan mengikut Seksyen 324 Kanun Keseksaan kerana mendatangkan kecederaan dan boleh dihukum penjara maksimum tiga tahun atau denda atau sebat, jika sabit kesalahan,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ini Cara Nak Semak Status Permohonan Pengeluaran Khas KWSP, Diterima Atau Sebaliknya

SEMAKAN status permohonan Pengeluaran Khas Kumpulan Wang Simpanan Pekerja (KWSP) kini dibuka kepada orang ramai mulai malam ini.

Mungkin ramai yang tertanya-tanya cara untuk menyemak permohonan ini kan? Jadi, SK ingin kongsikan ‘step by step’ semakan status permohonan Pengeluaran Khas.

Cara-cara semakan status permohonan Pengeluaran Khas

Pertama, anda perlu klik pada pautan Semakan Pengeluaran Khas DISINI.

Seterusnya klik pada ‘semakan status permohonan’.

Kemudian, anda harus memasukkan nombor Mykad dan nombor telefon bimbit yang telah didaftarkan di KWSP

Bila sudah siap, klik semak status dan ia akan keluar status permohonan anda sama ada diterima atau sebaliknya.

Seperti yang sedia maklum, bayaran bagi pengeluaran khas ini akan dibuat bermula 20 April 2022 dan akan dibuat dalam satu bayaran sahaja. Ia akan dikredit terus ke dalam akaun bank ahli.

Dalam pada itu, perlu diingatkan bahawa ahli yang tidak mempunyai akaun bank adalah dinasihatkan untuk membuka akaun bank dan membuat permohonan semula.

Selepas membuat permohonan, anda tidak boleh membatalkannya dan pindaan amaun tidak dibenarkan.

Amaun kelayakan pengeluaran adalah sehingga maksimum RM10,000 dan minimum adalah RM50. Kelayakan pengeluaran itu adalah berdasarkan jumlah simpanan ahli pada tarikh permohonan diproses.

Jika ada sebarang kekeliruan dan persoalan, anda boleh merujuk Soalan Lazim yang telah disediakan di dalam portal Pengeluaran Khas itu.

Tarikh akhir permohonan pengeluaran khas ini adalah pada 30 April 2022.


2 Tan Sayur Diagihkan Pejabat Parlimen Sandakan

SANDAKAN: Sebanyak dua tan sayur kubis diagihkan oleh Parlimen Sandakan kepada penduduk perkampungan atas air Sim-Sim dan beberapa pusat khidmat sosial di sini.

Pusat khidmat sosial itu adalah Pusat Latihan Orang Buta Taman Cahaya di Sungai Manila, Rumah Warga Tua Sri Harapan dan Pusat Jagaan Anak-anak Yatim Al-Yakin.

Ahli Parlimen Sandakan, Vivian Wong Shir Yee, berkata pihaknya menghargai inisiatif oleh beberapa organisasi yang menyumbangkan sayuran berkenaan dalam usaha membantu penduduk berpendapatan rendah ketika Perintah Kawalan Pergerakan (PKP).

“Sayuran ini diagihkan kepada penduduk berpendapatan rendah dan pusat khidmat sosial.

“Kita berharap usaha ini sedikit sebanyak membantu mereka ketika berdepan situasi sukar ini,” katanya.

Shir Yee berkata, proses pengagihan sayuran itu turut dibantu oleh kumpulan sukarelawan, Abam Botak bagi mempercepatkan penghantaran sayuran kepada penduduk.


Mahathir & Anwar Sepakat Kembalikan Mandat Rakyat

KUALA LUMPUR: Dua tokoh besar politik negara, Tun Dr Mahathir Mohamad dan Datuk Seri Anwar Ibrahim mencapai kata sepakat menolak perbezaan, sengketa dan kemelut demi rakyat.

Dalam satu kenyataan bersama Mahathir dan Anwar menegaskan bahawa dua tahun lalu mereka berdua tidak berputus asa membawa suara rakyat.

“Kami sudah berusia, masa kami sudah tidak lama. Namun semangat perjuangan kami masih marak dalam jiwa setiap anak muda yang mengimpikan reformasi.

“Masanya telah tiba untuk kita bangkit semula dan berusaha mengembalikan mandat rakyat ke pihak yang sepatutnya,” kata Ahli Parlimen Langkawi dan Port Dickson itu dalam kenyataan yang dikeluarkan sempena ulangtahun kedua kemenangan Pakatan Harapan.

Kedua-dua pemimpin itu turut menegaskan mereka tidak mengiktiraf kerajaan yang ada hari ini kerana ia ditubuhkan tanpa mendapat mandat rakyat.

Hujah mereka, kerajaan Perikatan Nasional yang ditubuhkan secara rundingan itu tidak diperolehi secara sah menurut kertas undi di dalam pilihanraya.

“Kami tidak sanggup untuk menggadaikan moral dan etika kami untuk menyokong kerajaan hari ini,” kata keduanya.

Mahathir dan Anwar turut mengimbau ketika 22 bulan Pakatan Harapan (PH) mentadbir negara dengan mendakwa telah melakukan reformasi dan institusi.

Mereka berdua turut mendakwa ketika pemerintahannya, PH memastikan demokrasi itu subur dan salah satunya ialah kebebasan bersuara yang tidak pernah rakyat miliki sebelum ini.

“Jika rakyat bersuara, wakil rakyat harus sahut dan tiada seorang pun dihalang bersuara dengan alasan ‘tindakan undang-undang’.

“Kebebasan bersuara: itu antara hadiah paling besar buat negara 2 tahun yang lalu. Rakyat sedar, bahawa tanggungjawab mentadbir negara ini adalah tanggungjawab bersama dan Ahli Parlimen hanyalah sekadar wadah yang membawa suara rakyat,” jelas Mahathir dan Anwar.

Namun jelas Mahathir dan Anwar, mandat yang diberikan rakyat kepada Pakatan Harapan akhirnya dijatuhkan pada Februari lalu tatkala wabak COVID-19 mula melanda negara.

“Kerajaan hari ini sanggup berbuat apa sahaja untuk mengumpul kuasa. Jawatan besar mula diagih, kuasa dan pangkat terus ditagih,” katanya keduanya.

Mahathir dan Anwar juga mengingatkan bahawa tarikh 9 Mei harus diingat sebagai tarikh keramat mengangkat nasib dan masa hadapan rakyat serta melawan ketidakadilan dalam negera.

“9 Mei 2018 bukanlah satu peristiwa untuk memperingati penyatuan Mahathir atau Anwar,” tegas dua pemimpin itu. – Astro Awani

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Pesta Regatta Lepa Bantu Semarak Keharmonian Kaum Di Sabah

SEMPORNA: Keunikan sambutan Pesta Regatta Lepa perlu terus dipelihara bagi memastikan khazanah budaya etnik Bajau ini dapat dipertontonkan dan didokumentasikan untuk manfaat generasi akan datang.

Ketua Menteri Datuk Seri Panglima Haji Mohd Shafie Apdal berkata, sambutan acara tradisi ‘lepa’ atau ‘Perahu Tradisi’ yang dijadikan acara tahunan dan dimasukkan dalam kalender pelancongan Sabah ini harus diteruskan agar kekayaan budaya ini terus dipelihara.

”Pesta sebegini berupaya menyumbang kepada pengukuhan budaya serta peningkatan semangat keharmonian dalam kalangan rakyat berbilang kaum yang terdapat di negeri ini,” katanya ketika berucap dalam Majlis Perasmian Sambutan Jubli Perak Regatta Lepa 2019, di Dataran Regatta Lepa, di sini pada Jumaat.

Beliau berkata, pesta ini turut memberi limpahan dan impak besar kepada usaha memajukan dan mempromosikan daerah ini yang cukup terkenal sebagai destinasi pelancongan dalam kalangan pengunjung dari dalam dan luar negara.

Oleh itu, Kerajaan Sabah dibawah pimpinan Parti Warisan Sabah (Warisan) dengan kerjasama Pakatan Harapan dan Pertubuhan Pasokmomogun Kadazandusun Murut Bersatu (Upko) akan terus memelihara kepelbagaian budaya etnik yang ada di Sabah ini seiring dengan pembangunan yang dilaksanakan di negeri ini.

”Bagi menguatkan, memelihara dan memperkasa keutuhan perpaduan dalam kalangan 89 etnik kaum di negara ini, kerajaan turut mengiktiraf budaya etnik yang dimiliki secara turun temurun, sama ada dalam bentuk tarian, sukan tradisi mahukan peralatan yang digunakan.

”Selain itu, pesta yang mempunyai keunikan tersendiri ini juga menjadi salah satu pakej produk dalam industri pelancongan negeri,” ujarnya.

Mohd Shafie juga melahirkan penghargaan terhadap Jawatankuasa Induk Regatta Lepa dan semua pihak yang terlibat dalam menjayakan Regatta Lepa 2019. – BorneoToday


Kenyataan Timbalan Menteri Palsu, Saya Memang Ambil Periksa Atas Pokok – Veveonah

Youtuber Veveonah Mosibin menafikan kenyataan Timbalan Menteri Komunikasi dan Multimedia Zahidi Zainul Abidin yang mendakwa bahawa pelajar itu tidak mengambil peperiksaan ketika memanjat pokok dalam video tularnya.

Kata Veveonah, dia juga tidak pernah berjumpa dengan Zahidi atau membincangkan sebarang isu berkenaan masalah jalur lebar di kawasannya dengan menteri itu.

“Apa yang dikatakan timbalan menteri itu palsu. Ya betul saya memang ada ambil peperiksaan yang seperti dalam video itu.

“Saya pun memang tidak ada jumpa dengan timbalan menteri itu dan tidak mempunyai apa-apa komunikasi dengannya,” katanya ketika dihubungi Malaysiakini hari ini.

Awal hari ini, Zahidi mendakwa bahawa Veveonah sebenarnya tidak mempunyai sebarang peperiksaan dan hanya sekadar membuat kandungan tular terbabit untuk hiburan dan menempah nama.

“Veveonah merupakan seorang YouTuber dan tidak ada peperiksaan. Kita dah semak dah. Dia hanya YouTuber untuk ambil nama, dia terkenal sekejap dan dia buat hanya untuk hiburan.

“Ini perbuatan yang kadang-kadang kita tertipu dan kadang-kadang kita jangan mudah tertipu dengan Youtuber untuk membuat isu.

“Jadi, kita minta pihak berwajib yang tidak ada line atau blind spot, maklumkan pada Suruhanjaya Komunikasi dan Multimedia Malaysia (SKMM) dan kita akan segera atasi masalah tersebut terutamanya dari segi pendidikan,” katanya di Dewan Negara, Kuala Lumpur, hari ini.

Susulan kenyataan itu, Zahidi kemudian menerima kritikan hebat dari angggota parlimen Muar Syed Saddiq Syed Abdul Rahman yang berkata, ini tidak wajar dikeluarkan oleh timbalan menteri itu.

“Ya Allah. Kalau nak bantu selesaikan masalah akses internet, selesaikan. Jangan dilekehkan orang muda dan penduduk luar bandar!

“Ini tidak membantu langsung,” katanya menerusi akaun Twitter.

Mengulas lanjut, Veveonah berkata video tularnya itu turut mendapat pengesahan pihak institutnya iaitu Universiti Malaysia Sabah (UMS).

“Saya juga ada bukti dalam jadual tarikh untuk peperiksaan dan rakan-rakan saya juga tahu.

“Video tular itu juga sudah diketahui dan disahkan pihak Universiti. Takkan universiti mahu cakap saya palsu,” katanya.

Veveonah turut memberikan butiran berkenaan jadual peperiksaannya buat semakan Malaysiakini.

Malaysiakini sudah menghubungi Naib Canselor UMS, Taufiq Yap Yun Hin dan menunggu respons lanjut.

Untuk rekod, nama Veveonah mula menjadi tumpuan selepas videonya tular di media sosial berhubung usahanya yang bersungguh-sungguh untuk menduduki peperiksaan akhir secara talian di atas pokok untuk mengatasi masalah liputan internet di kampungnya.

Video YouTube yang berjudul “24 Hours On Tree / Challenge’ (Cabaran 24 jam atas pokok) itu mula dimuat naik pada 13 Jun – sehari selepas peperiksaannya tamat- dan kini meraih lebih 700,000 ribu tontonan dengan 52,000 tanda suka.

Sejak insiden itu. UMS juga telah menawarkan biasiswa kepada Veveonah untuk melanjutkan pengajiannya di peringkat sarjana muda di universiti itu.


Sabah Laksana Cukai Jualan 5% Terhadap Produk Petroleum

KOTA KINABALU: Kerajaan Sabah telah melaksanakan cukai jualan sebanyak lima peratus terhadap semua produk petroleum di negeri ini bermula bulan lalu.

Ketua Menteri, Datuk Seri Mohd. Shafie Apdal berkata, pelaksanaan cukai berkenaan telah dibincangkan bersama Kerajaan Persekutuan semasa Tun Dr. Mahathir Mohamad masih menjadi Perdana Menteri.

“Kami telah kenakan sejak bulan lalu lagi. Semasa saya berbincang dengan Dr. Mahathir lagi, beliau ada bertanya tentang perkara ini, selain membincangkan 20 peratus saya beritahu dia kami juga tuntut hak Sabah terhadap hasil bumi sendiri dan beliau meminta tunggu sekejap.

“Sudah tentu ketika ini dengan Covid-19 yang dihadapi kami memerlukan lebih banyak dana, sudah tentu Petronas juga terkesan tetapi pada masa sama kena ingat bila saya bercakap dengan syarikat-syarikat lama mereka menerimanya asalkan diberitahu awal, ini bukan benda yang kita mahu laksanakan kemudian ditarik balik tetapi perlukan perancangan teliti,” katanya.

Beliau berkata demikian ketika bercakap kepada pemberita semasa melakukan tinjauan di lokasi sekatan jalan raya bersama oleh Polis Diraja Malaysia (PDRM) dan Angkatan Tentera Malaysia (ATM) di Jalan Kepayan di sini petang ini.

Bulan lalu, Mahkamah Tinggi Kuching membuat keputusan bahawa Sabah dan Sarawak mempunyai hak di bawah Perlembagaan Persekutuan untuk mengenakan cukai jualan ke atas produk petroleum.

Mahkamah ketika itu menolak pemohonan Petronas untuk memfailkan semakan kehakiman bagi mengisytiharkan cukai jualan Sarawak tidak sah dan terbatal.

Sementara itu, mengulas tentang rayuan pengusaha sektor perladangan di pantai timur yang meminta supaya mereka dibenarkan beroperasi, Ketua Menteri berkata, perkara itu akan diperincikan terlebih dahulu.

Katanya, beliau sedar tentang aduan yang diterima, namun keselamatan kesihatan rakyat adalah lebih penting.

“Kita kena perincikan secara mikro, tetapi bagi yang ada kes kita tidak boleh benarkan sebab saya tidak mahu membahayakan orang, saya tahu orang ramai membuat aduan tentang buat duit, saya juga ahli ekonomi saya faham, saya tahu keadaan ekonomi, semua masyarakat pekerja dan tauke yang memberi pekerjaan pun berdepan kesusahan.

“Tetapi masalah ini yang sekarang kita hadapi Covid-19 yang perlu kita tangani, tetapi mana ada kilang-kilang saya kena perhalusi, esok ada mesyuarat Kabinet saya akan tengok saya tidak mahu cakap sekarang,” katanya. – BorneoToday


47% Kes Positif COVID-19 Di Sabah Kontak Kepada Pesakit Tiada Gejala

KOTA KINABALU, 1 Mei: Empat puluh tujuh peratus kes positif COVID-19 di Sabah merupakan kontak kepada kes positif tidak bergejala pada peringkat awal jangkitan, kata Pengarah Kesihatan Sabah Datuk Dr Christina Rundi.

Beliau berkata kesemua mereka adalah dalam golongan umur satu hingga 72 tahun dan tidak mempunyai penyakit kronik seperti diabetes, hipertensi dan sebagainya.

“Selain itu daripada 315 kes positif yang dilaporkan di Sabah setakat ini, 60 daripadanya adalah kes sporadik yang dikesan melalui saringan sama ada mereka yang baharu balik dari luar Sabah atau melalui saringan bersasar dalam negeri.

Sebanyak 12 peratus daripada kes positif COVID-19 di Sabah adalah pelajar,” katanya dalam kenyataan di sini, hari ini.

Sehubungan itu, Dr Christina berkata pergerakan pulang semua pelajar  yang terkandas di universiti masing-masing perlu menjalani kuarantin untuk mengelakkan penularan COVID-19.

Menurut Dr Christina, beliau menyedari mengenai banyak persoalan dan rasa tidak puas hati ibu bapa berhubung keputusan kerajaan untuk mengkuarantin anak-anak mereka yang balik ke Sabah dari kampus masing-masing sebelum dibenarkan kembali ke pangkuan keluarga.

“Namun mereka yang mudah dijangkiti adalah golongan kanak-kanak, warga emas, wanita mengandung dan mereka yang mempunyai penyakit kronik kerana sistem imun yang lemah. Mereka ini adalah masyarakat yang berbeza dengan komuniti kampus yang rata-rata terdiri daripada golongan muda yang mempunyai sistem pertahanan badan yang baik,” katanya.


10 PATI Indonesia Sembunyi Dalam Kandang Kambing Dicekup

TAWAU: Angkatan Tugas Bersama 2 (ATB 2) berjaya mematahkan satu lagi cubaan pendatang asing tanpa izin (PATI) yang menyusup masuk perairan Sabah secara haram di jeti pemunggahan balak, Kampung Kurnia Jaya, awal pagi tadi.

Dalam kejadian kira-kira jam 5.50 pagi itu, kesemua 10 PATI ditahan semasa sedang bersembunyi di kandang kambing sebaik sahaja tiba di perairan Tawau.

Komander ATB 2, Brigadier Jeneral Abdul Karim Ahmad berkata, kesemua PATI yang berusia antara 19 hingga 51 tahun itu dipercayai baharu mendarat di jeti tersebut dan kemudian bersembunyi di kandang kambing bagi mengelak dikesan pihak berkuasa.

Katanya, tangkapan itu berjaya dilakukan hasil pemantauan pasukan Tindak Balas Pantas (QRF) yang sedang melakukan rondaan Op Benteng Bersama.

“Hasil risikan pasukan QRF mendapati terdapat dua bot laju dalam keadaan mencurigakan mendarat di jeti pemunggahan balak tersebut. Kedua-dua bot itu kemudian berpatah balik ke sempadan perairan negara selepas menurunkan kesemua PATI.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lelaki Tempatan Ditahan Guna Bom Ikan

SEMPORNA; 10 OGOS 2019 (Sabtu) – Pasukan Polis Marin (PPM) Semporna menahan Dua lelaki tempatan dipercayai menangkap ikan menggunakan bom ikan di Kawasan Laut Tobo-tobo Semporna, kelmarin.

Komander PPM Wilayah 4 Sabah, ACP Mohamad Pajeri Ali dalam kenyataan medianya berkata, juragan dan anak kapal berumur 22 dan 28 tahun itu ditahan susulan maklumat Unit Risikan Marin (URM) mengenai aktiviti bom ikan kira-kira pukul 1.30 petang.

Pemeriksaan lanjut keatas perahu yang digunakan menemui 5 kilogram ikan pelbagai jenis disyaki di bom.

Katanya, anggaran keseluruhan rampasan termasuk perahu bernilai lebih 9-ribu ringgit.

Menurut ACP Mohamad Pajeri, Tangkapan dan rampasan dibawa ke pangkalan Markas Operasi PPM Semporna untuk siastan dan tindakan dibawah Seksyen 26 (1)(c) Akta Perikanan1985.


Muhyiddin Umum Kabinet 5 Petang Ini

KUALA LUMPUR: Perdana Menteri Tan Sri Muhyiddin Yassin dijadual menghadap Yang di- Pertuan Agong Al-Sultan Abdullah Ri’ayatuddin Al-Mustafa Billah Shah untuk mempersembahkan senarai jemaah menteri baharu, 11 pagi ini.

Dalam kenyataan dikeluarkan Pejabat Perdana Menteri, Muhyiddin dijangka mengumumkan barisan Kabinet itu pada 5 petang selepas mendapat perkenan Tuanku.

Pengumuman akan dibuat di Pejabat Perdana Menteri di Putrajaya.

Pada 1 Mac lalu, Muhyiddin mengangkat sumpah jawatan sebagai Perdana Menteri Ke-8 di hadapan Al-Sultan Abdullah, susulan peletakan jawatan

Tun Dr Mahathir Mohamad sebagai Perdana Menteri Ke-7 pada 24 Februari lalu.

Pengumuman jemaah menteri hari ini mengakhiri persoalan banyak pihak mengenai kabinet pertama kerajaan Perikatan Nasional selepas tumbangnya pentadbiran 22 bulan Pakatan Harapan (PH).


Polis Cari Tata Dehasus Susulan Kes Tetak Rakan Serumah

KINABATANGAN: Polis sedang memburu seorang lelaki dikenali sebagai Tata Dehasus susulan kejadian menetak teman serumahnya di Ladang Malangking di sini, kelmarin.

Ketua Polis Daerah Kinabatangan, Superintendan Dzulbaharin Ismail berkata, lelaki berusia lingkungan 30 tahun disyaki suspek utama kejadian yang meragut nyawa rakannya itu.

Menurutnya, usaha mengesan suspek sedang giat dijalankan termasuk dengan bantuan oleh Unit Anjing Pengesan (K9) Ibu Pejabat Polis (IPD) Lahad Datu di sekitar kawasan ladang berkenaan.

“Justeru, orang awam yang mempunyai maklumat boleh menghubungi Pegawai Penyiasat Inspektor Richarles Edward ditalian 089-561890 atau 014-3217050 untuk membantu siasatan,” katanya ketika dihubungi hari ini.

Menurutnya, siasatan diteruskan mengikut Seksyen 302 Kanun Keseksaan kerana membunuh.

Terdahulu, akhbar ini melaporkan seorang lelaki berusia 30-an meninggal dunia dalam pergaduhan dua rakan serumah akibat dilibas dengan parang kelmarin berpunca masalah air di rumahnya.

Dalam kejadian kira-kira jam 5.30 petang itu, mangsa cedera di perut sebelum meninggal dunia di Hospital Kinabatangan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan negeri Sabah peruntuk RM500,000 untuk tagal Hutan Komuniti Kg Kiau

KOTA BELUD, 18 Mei – Kerajaan negeri Sabah memperuntukkan geran sebanyak RM500,000 kepada Persatuan Memulihara Warisan Tradisi dan Alam Semulajadi Kampung Kiau Nuluh (GOMPITO) bagi melestarikan tagal hutan komuniti dan pembangunan pelancongan di kampung itu.

Menteri Pembangunan Luar Bandar Sabah, Datuk Ewon Benedick berkata geran itu akan digunakan untuk membangunkan kemudahan pelancongan untuk keselesaan pelancong.

“Kawasan seluas 1,200 ekar daripada Taman-Taman Sabah dikeluarkan, dan diserahkan kepada penduduk kampung Kiau kerana itu merupakan tanah adat mereka sejak dahulu.

“Bagi melestarikan kawasan ini, penduduk kampung telah bersetuju menubuhkan pemegang amanah dan seterusnya memperkenalkan tagal hutan komuniti yang dibangunkan sebagai pusat ekopelancongan,” katanya ketika berucap merasmikan sambutan Pesta Kaamatan di Dewan Budaya Kiau Nuluh, di sini, hari ini.

Ahli Dewan Undangan Negeri (Adun) Kadamaian itu berharap lebih banyak kampung luar bandar di Sabah menggunakan pendekatan tagal hutan komuniti, sebagai salah satu bentuk urus tadbir tanah adat seperti tagal sungai yang boleh dibangunkan menjadi pusat tarikan pelancong.

Beliau berkata aspirasinya adalah membangunkan kawasan Kadamaian berasaskan kepada dua sektor utama, iaitu pelancongan dan pertanian, yang disokong dengan jaringan kemudahan asas yang baik dan aktiviti-aktiviti keusahawanan desa.

Katanya dengan kajian itu akan dapat mencakupi aspirasi keseluruhan komuniti di Kadamaian dan memudahkan pelaksanaan pembangunan melibatkan kerajaan dan pelbagai rakan strategik lain.

“Saya akan terus berusaha dan bekerja mencapai lebih banyak kemajuan untuk kawasan Kadamaian termasuk pelaksanaan Kajian Pelan Pembangunan Kadamaian 2020-2035 yang dilaksanakan Institut Kajian Pembangunan (IDS) Sabah dengan kerjasama Pejabat Perhubungan Adun Kadamaian, Pejabat UPPM Kadamaian dan Pejabat Daerah Kota Belud.


Darurat 14 hari diisytihar di tengah Sulawesi

JAKARTA: Pihak berkuasa di tengah Sulawesi mengisytiharkan darurat selama 14 hari, hari ini, susulan gempa bumi dan tsunami yang melanda wilayah itu, semalam, kata Agensi Mitigasi Bencana Nasional (BNPB).

Jurucakap BNPB, Sutopo Purwo Nugroho berkata, tempoh darurat itu diisytiharkan mulai 28 September hingga 11 Oktober depan.

“Pengisytiharan darurat ini memudahkan kerajaan pusat dan wilayah menggerakkan anggota, logistik, peralatan dan dana untuk penduduk dan kawasan terjejas,” kata Sutopo.

Katanya, Gabenor tengah Sulawesi, Longki Djanggola sudah melantik komander Tentera Tadulako, Kolonel Agus Sasmita untuk mengetuai pasukan pengurusan bencana.

Pasukan itu akan diletakkan di ibu pejabat perintah tentera di ibu negeri Palu.

“Beberapa pos lain juga akan disediakan di setiap bandar dan wilayah yang terjejas, ia adakah dibina dan beroperasi dalam masa terdekat,” kata Sutopo merujuk kepada bandar Palu dan tiga kawasan lain yang terjejas iaitu Donggala, Sigi dan Parigi Mouton.

BNPB akan membantu pentadbiran wilayah, ketika tempoh darurat ini terutamanya berkaitan penggunaan dana bencana.

Kerajaan Indonesia sudah berjanji memperuntukkan AS$37.6 juta (RM155.61 juta) sebagai dana bantuan. Jumlah itu mungkin ditingkatkan untuk memenuhi keperluan bantuan dan pembinaan semula infrastruktur segera.


Kedai tayar dan bengkel kereta terbakar

PENAMPANG: Bangunan dua tingkat yang menempatkan kedai tayar dan bengkel kereta di Country Height, Jalan Bantayan, di sini terbakar, awal pagi tadi.

Dalam kejadian jam 2.30 pagi itu, bangunan terbabit musnah 90 peratus, namun tiada kemalangan jiwa dilaporkan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, berkata pihaknya menerima panggilan kecemasan jam 2.33 pagi dan enam jentera dengan kekuatan seramai 19 anggota dari Balai Bomba dan Penyelamat (BBP) Lintas dikejarkan ke lokasi kejadian.

“Sebaik tiba, bangunan dua tingkat menempatkan kedai tayar dan bengkel kereta didapati terbakar. Pasukan bomba bertindak memadam api daripada merebak ke bahagian lot kedai bersebelahan.

“Pada jam 4.21 pagi, kebakaran dipadamkan sepenuhnya, tanpa sebarang kecederaan atau kematian manakala punca kejadian dan anggaran kerugian masih dalam siasatan,” katanya di sini, hari ini.

Operasi memadam kebakaran turut dibantu BBP Kota Kinabalu dan Penampang. – Berita Harian


Tiada Penduduk Terjejas PKPD Di Tawau Tidak Terima Bantuan Bakul Makanan – MPT

TAWAU, 25 April : Majlis Perbandaran Tawau (MPT) sentiasa memantau kawasan yang terjejas di bawah Perintah Kawalan Pergerakan Diperketatkan (PKPD) di 20 lokaliti dalam daerah itu dan menyalurkan bantuan.

Presiden MPT Arnold Joibi berkata oleh itu, tidak ada isu penduduk terjejas PKPD yang dipinggirkan daripada menerima bantuan bakul makanan.

“Sejumlah 8,572 bakul makanan telah diagihkan kepada lokaliti terjejas membabitkan sejumlah 7,372 ketua isi rumah sejak 1 April.

“Ini termasuk 540 bakul makanan yang diedarkan di lokaliti Kampung Muhibbah Raya (Jalan Morell) di mana enam individu ditahan kerana cuba mengadakan demonstrasi dengan mendakwa saudara mara mereka di sana tidak menerima bantuan itu,” menurutnya dalam kenyataan hari ini.

Semalam, keenam-enam individu ditahan kerana mengambil bahagian dalam demonstrasi yang diadakan bagi membantah PKPD di Kampung Muhibbah Raya dengan mendakwa penduduk di kawasan itu tidak menerima pertolongan dan bantuan yang secukupnya manakala seorang lagi bertindak menyerah diri di balai polis berhampiran berhubung insiden tersebut.

Arnold berkata memandangkan PKPD dilanjutkan di Kampung Muhibbah Raya hingga 8 Mei depan, bakul makanan tambahan akan dibekalkan ke lokaliti itu bermula esok (26 April).

“Bantuan itu juga akan merangkumi Bandar Sri Indah dan Kampung Titingan, yang turut menyaksikan PKPD bagi kedua-dua lokaliti dilanjutkan hingga 9 Mei,” katanya.

Beliau berkata tindakan MPT itu adalah tertakluk kepada prosedur operasi standard yang ketat kerana Tawau secara konsisten telah merekodkan jumlah tertinggi kes baharu COVID-19.

Semalam, Menteri Kanan (Kluster Keselamatan) Datuk Seri Ismail Sabri Yaakob mengumumkan bahawa PKPD di enam zon di Tawau berakhir hari ini seperti dijadualkan.

Enam zon terbabit ialah Taman Cahaya, Jalan Tengku Osman, Kuarters Bomba Tawau, Jalan Mesra, Taman Golden Hill dan Taman Sri Bukit.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kumpulan Pertama Pelajar Tajaan Yayasan Sabah Tiba Di KKIA

KOTA KINABALU: Seramai 84 orang pelajar sekolah menengah tajaan Kumpulan Yayasan Sabah tiba di Lapangan Terbang Kota Kinabalu (KKIA), di sini hari ini.

Ini adalah kumpulan pertama yang dibawa pulang dari Kuala Lumpur sejak gelombang ketiga pandemik Covid-19 melanda negara.

Pengarah Yayasan Sabah, Datuk Gulamhaidar Khan Bahadar yang turut hadir menyambut ketibaan kumpulan pelajar itu berkata, secara keseluruhan terdapat 93 orang pelajar tajaan Yayasan Sabah yang dibawa pulang.

Seramai 84 orang pelajar ini adalah kumpulan pertama, sembilan orang lagi akan dibawa pulang pada 4 Disember.

Katanya, daripada 84 orang pelajar yang tiba di KKIA itu, tiga orang pelajar akan dihantar pulang ke Lahad Datu dan 15 orang pelajar dihantar ke Tawau. Untuk kumpulan kedua nanti, ia melibatkan sembilan pelajar yang akan dihantar ke Sandakan dari Kuala Lumpur.

“Proses penghantaran pulang pelajar ini diatur secara berperingkat berdasarkan pematuhan garis panduan yang ditetapkan oleh Majlis Keselamatan Negara (MKN) dan Kementerian Kesihatan Malaysia (KKM).

“Sebelum pulang ke Sabah, para pelajar ditempatkan di Wisma Yayasan Sabah di Jalan Ampang dan Asrama Adni, Kuala Lumpur.

“Pelajar-pelajar itu telah menjalani ujian saringan Covid-19 di Kuala Lumpur dan akan dikuarantin di rumah masing-masing. Mereka dijangka akan berada di Sabah sehingga sekolah dibuka semula pada 20 Januari 2021,” jelasnya.

Ghulam berkata, dengan mengambil tindakan lebih awal yang efektif dan drastik, kita dapat memastikan keselamatan dan kesihatan dapat dikekalkan pada masa akan datang.

Beliau turut mengucapkan terima kasih kepada KKM dan Kementerian Pendidikan Malaysia yang turut terlibat dalam urusan penghantaran pulang pelajar-pelajar tajaan Kumpulan Yayasan Sabah ini.

Dalam pada itu, beliau berharap ibu bapa pelajar turut memainkan peranan dalam memastikan anak-anak mereka mematuhi prosedur kuarantin yang ditetapkan oleh KKM sebaik sahaja mereka tiba di rumah masing-masing.

Tambahnya, ini adalah kali kedua Kumpulan Yayasan Sabah membawa pulang pelajar tajaannya balik ke Sabah selepas gelombang pertama pandemik Covid-19 ini bermula pada 2 Mei lalu. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pertandingan Unduk Ngadau & Sugandoi Ditunda – Peter

KOTA KINABALU: Pertandingan Unduk Ngadau dan Sugandoi 2020 peringkat negeri ditunda ke satu tarikh yang akan diumumkan nanti.

Pengerusi Jawatankuasa Induk Kaamatan Peringkat Negeri, Datuk Peter Anthony dalam satu kenyataan di Facebook beliau, hari ini, berkata penundaan itu diputuskan bagi memberikan lebih banyak masa kepada peserta untuk membuat persiapan.

“Setelah saya dimaklumkan oleh pihak urusetia berhubung dengan permintaan dari kebanyakan peserta untuk memberi masa yang mencukupi bagi mereka membuat persiapan menyertai pertandingan dalam suasana kelaziman baharu.

“Mesyuarat juga telah menerima cadangan agar sidang juri professional dilantik untuk mengadili persembahan para peserta kecuali untuk kategori Miss Popular yang akan diadili secara undian atas talian,” katanya dalam kenyataan itu.

Peter berkata semua persediaan termasuk dari segi teknikal telah dibuat bagi memastikan penganjuran pertandingan julung kali secara atas talian dapat dilaksanakan.

“Kita semua mahu mempertahankan budaya keturunan kita, walaubagaimanapun kita juga harus celik untuk bertindak seiring dengan kemajuan teknologi semasa

“Keputusan ini juga dibuat dengan mengambil kira pendapat orang ramai dan menjaga sensitiviti masyarakat KDMR (Kadazan Dusun Murut dan Rungus).

“Kita faham dan maklum bahawa PKPB (Perintah Kawalan Pergerakan Bersyarat) masih berkuat kuasa maka mesyuarat khas akan diadakan bagi memperhalusi SOP (Prosedur Operasional Standard) pelaksanaan program serta memastikan semua aspek termasuk kebajikan dan keselamatan peserta serta petugas dipatuhi,” katanya yang juga presiden KDM Malaysia.

Peter dalam kenyataannya itu juga merakamkan penghargaan kepada Joanna Kitingan dan Mary Juney selaku Pengerusi Bersama Jawatankuasa Unduk Ngadau dan Asmin Mudin selaku Pengerusi Jawatankuasa Sugandoi serta ahli jawatankuasa masing-masing yang telah membuat persiapan dan persediaan penganjuran pertandingan secara atas talian ini.

“Jawatankuasa kelak akan memaklumkan tarikh baharu. Terima kasih di atas sokongan semua pihak, Kotobian Tadau Tagayo do Kaamatan,” katanya lagi. – Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Bekas Timbalan Ketua Menteri Sabah Dilantik Yang Dipertua MUIS

KOTA KINABALU, 16 Julai : Bekas Timbalan Ketua Menteri Sabah Datuk Yahya Hussin dilantik sebagai Yang Dipertua (YDP) Majlis Ugama Islam Sabah (MUIS), manakala pendakwah bebas Malai Ali Malai Ahmad pula dilantik Timbalan YDP MUIS hari ini.

Watikah pelantikan Yahya, 71, yang juga bekas Ahli Dewan Undangan Negeri Petagas dan Malai Ali, 57, yang merupakan bekas pegawai Jabatan Hal Ehwal Agama Islam Negeri Sabah (JHEAINS), disampaikan Ketua Menteri Sabah Datuk Hajiji Noor di Pusat Pentadbiran Negeri Sabah di sini hari ini.

Jabatan Ketua Menteri Sabah menerusi kenyataan memaklumkan Yahya menggantikan Datuk Dr Hasbullah Mohd Taha manakala Malai Ali menggantikan Datuk Matussin Awang Damit.

Menurut kenyataan itu, Hajiji turut menyampaikan watikah pelantikan Timbalan Pengerusi Perbadanan Baitulmal Negeri Sabah kepada Ag Syairin Ag Bakar, 60, yang merupakan bekas pegawai kanan MUIS dan JHEAINS, menggantikan Abdul Rahman Md Yacob.

Yahya menjawat Timbalan Ketua Menteri bermula Mac 2004 hingga Mei 2018 di bawah pentadbiran Tan Sri Musa Aman sebagai Ketua Menteri. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muhyiddin ikrar lantik jemaah menteri yang bersih, berintegriti

KUALA LUMPUR: Perdana Menteri, Tan Sri Muhyiddin Yassin berjanji akan melantik anggota jemaah menteri daripada kalangan individu yang bersih, berintegriti dan berkaliber.

Muhyiddin berkata beliau sedar bahawa apa yang rakyat mahu ialah sebuah kerajaan yang bersih, berintegriti dan bebas rasuah.

“Kerajaan pimpinan saya juga akan memberi keutamaan kepada usaha-usaha untuk meningkatkan integriti dan tadbir urus kerajaan yang baik,” kata beliau dalam ucapan bertajuk ‘Rayuan Kepada Rakyat Malaysia’ yang disiarkan stesen-stesen televisyen malam ini.

Muhyiddin berkata ini termasuk usaha-usaha untuk membanteras amalan rasuah dan salah guna kuasa dengan meningkatkan penguatkuasaan dan memperkasa undang-undang, peraturan dan amalan berkaitan.

Ini merupakan ucapan sulung beliau yang ditujukan kepada rakyat Malaysia selepas mengangkat sumpah jawatan sebagai perdana menteri di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, di Istana Negara, semalam.

Muhyiddin berkata beliau faham apa yang rakyat mahu ialah sebuah kerajaan yang prihatin dan cekap dalam menyelesaikan permasalahan mereka.

Dalam ucapan yang mencerminkan apa yang didambakan rakyat, beliau berkata: “Saudara memerlukan wang untuk membeli barang keperluan harian, membeli buku dan keperluan sekolah untuk anak-anak, membayar bil air, letrik dan sewa rumah, membayar pinjaman kereta dan kediaman serta lain-lain keperluan untuk menyara kehidupan sekeluarga.”

Perdana Menteri seterusnya berkata perkhidmatan kesihatan, bidang pendidikan dan pelaksanaan Wawasan Kemakmuran Bersama 2030 akan turut diberikan tumpuan.

“Saya tahu bahawa antara perkhidmatan yang paling diperlukan oleh saudara dan saudari ialah perkhidmatan kesihatan yang berkualiti dengan kos berpatutan. Ini juga akan menjadi keutamaan saya,” kata Muhyiddin.

Merujuk kepada jangkitan COVID-19 yang turut dikesan di Malaysia, Perdana Menteri berkata: “Dalam menghadapi wabak koronavirus pada masa ini, sama-samalah kita jaga kesihatan.”

Muhyiddin berkata beliau juga sedar bahawa rakyat mahukan pendidikan yang berkualiti  untuk anak-anak, dan sememangnya bidang pendidikan amat dekat dengan jiwanya.

“Dengan pengalaman selama enam tahun menjadi Menteri Pendidikan, saya berjanji akan berusaha untuk melonjakkan lagi kualiti pendidikan negara.

“Saya akan pastikan anak-anak kita mendapat taraf pendidikan yang setanding dengan negara-negara maju,” katanya sambil menambah usaha ini telahpun beliau mulakan dahulu dan akan diperkukuh pada masa hadapan.

Perdana Menteri seterusnya berkata beliau tahu bahawa masyarakat Malaysia mahukan sebuah negara yang stabil, aman dan makmur yang menawarkan kehidupan lebih baik untuk semua.

Untuk tujuan itu, katanya, kerajaan pimpinannya akan memberi tumpuan kepada pelaksanaan Wawasan Kemakmuran Bersama 2030 yang akan melonjakkan pertumbuhan ekonomi negara dan merapatkan jurang ekonomi dalam masyarakat.

“Marilah bersama-sama saya untuk bina semula negara kita dan kembalikan kegemilangannya,” katanya.


Usul Tidak Percaya Terhadap Muhyiddin

Sejarah bakal tercatat dalam politik Malaysia apabila seorang Perdana Menteri menerima begitu banyak usul tidak percaya daripada ahli-ahli Parlimen pada sesi sidang Parlimen yang dijadualkan diadakan mulai 2 November depan.

Selain Ahli Parlimen Gua Musang, Tengku Razaleigh Hamzah yang mempertikaikan kenapa usul itu tidak dibenarkan dibawa ke Dewan Rakyat, seramai lima lagi ahli Parlimen daripada parti Pejuang Tanah Air (Pejuang) dan 11 ahli Parlimen daripada parti Amanah Negara (Amanah) melakukan tindakan yang sama.

Kata Tengku Razaleigh, beliau meminta agar pembentangan usul tidak percaya di Dewan Rakyat menjadi satu keutamaan pada persidangan akan datang. Itulah nasib yang akan dialami oleh Perdana Menteri, Tan Sri Muhyiddin Yassin yang kini bergantung kepada Menteri di Jabatan Perdana Menteri, Datuk Takiyuddin Hassan sama ada mahu mengutamakan usul persendirian itu untuk dibentang dan dibahaskan.

Muhyiddin mungkin semakin tersepit. Ada orang kata, kedudukannya kini bagaikan telur di hujung tanduk. Namun, dalam politik sebarang kemungkinan boleh berlaku. Masa akan menentukan apakah ‘Abah’ akan selamat atau tidak tetapi tidak kira apa yang berlaku, undang-undang dan kedaulatan negara mesti dipertahankan.

Mengikut lunas-lunas sistem demokrasi berparlimen, sekiranya seseorang Perdana Menteri gagal memperoleh sokongan majoriti daripada ahli-ahli Parlimen, beliau dengan sendirinya telah hilang kepercayaan dan perlu meletak jawatan atau membubarkan Parlimen.

Malaysia menegakkan prinsip-prinsip demokrasi. Apabila Perdana Menteri gagal mendapat sokongan majoriti daripada ahli-ahli Parlimen, ia sebenarnya perkara yang penting dan perlu diselesaikan. Oleh itu, demi keyakinan rakyat, adalah menjadi tanggungjawab Speaker Dewan Rakyat, Datuk Azhar Azizan Harun untuk merungkai isu berkenaan dengan baik.

Dijangkakan dalam beberapa minggu akan datang, pergolakan politik negara akan menjadi lebih tidak menentu. Diharap, segala pertikaian itu mesti ditamatkan berlandaskan demokrasi dan suara rakyat. Kita sudah tentunya tidak mahu negara terjerumus dalam suasana tegang lebih-lebih lagi ketika Covid-19 masih peringkat membimbangkan. –SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Janji Akan Letak Jawatan Selepas APEC & Saya Pegang Kepada Janji Saya – TUN M

Tun Dr Mahathir Mohamad menafikan terbabit dalam sebarang kegiatan atau kumpulan yang cuba menghalang Datuk Seri Anwar Ibrahim menggantikannya sebagai Perdana Menteri.

Beliau turut menjelaskan perkara itu kepada Anwar dalam pertemuan mereka di Putrajaya semalam, dan mengakui kenyataan dikeluarkan Presiden PKR itu mengenai peralihan kuasa adalah benar.

Tegasnya, beliau masih memegang janji akan meletak jawatan sebagai Perdana Menteri selepas Sidang Kemuncak Kerjasama Ekonomi Asia Pasifik (APEC) November ini.

“Dia (Anwar) jumpa dengan saya (semalam) dan apa dia buat kenyataan itu betul. Saya tidak terbabit dengan sebarang kegiatan lain. Saya janji akan letak jawatan selepas APEC dan saya pegang kepada janji saya.

“Saya tidak terbabit dengan perkara lain, saya cuma janji letak jawatan dan akan letak jawatan,” katanya pada sidang media selepas Majlis Pecah Tanah Fasa 2 Villa Sirehan di Langkawi, hari ini.

Anwar semalam, mengeluarkan kenyataan mengadakan perbincangan bersama Dr Mahathir berhubung isu peralihan kuasa berikutan terdapat tindakan wakil rakyat PAS, UMNO dan PKR yang dipercayai berusaha mendapatkan tandatangan menyokong kepimpinan Perdana Menteri sehingga akhir penggal.

Beliau dipetik berkata, beliau cenderung untuk Dr Mahathir terus menerajui negara sehingga selesai Sidang Kemuncak APEC dan perkara ini akan dimuktamadkan pada Mesyuarat Majlis Presiden Pakatan Harapan (PH), 21 Februari ini.

Menyentuh mengenai dakwaan 138 Ahli Parlimen sudah menandatangani Akuan Bersumpah (SD) menyokong Dr Mahathir kekal sehingga tamat penggal, Dr Mahathir memaklumkan tidak tahu mengenainya.

“Saya dengar macam-macam cerita, ada mahu saya jadi Perdana Menteri 20 tahun lagi. Saya umur 94, beberapa bulan lagi 95.

“Hari ini PH mempunyai majoriti (di Parlimen). Macam mana boleh dapat angka 138 (Ahli Parlimen) itu orang lain punya kerja.

“Saya tidak tahu mereka boleh buat itu, maknanya (Ahli Parlimen) PH mesti sokong untuk dapat angka macam itu,” katanya


Tanam Petrol Sebelum Diseludup Ke Filipina

LAHAD DATU: Tanam tong berisi petrol dalam pasir untuk mengaburi mata pihak berkuasa adalah taktik terbaru dikesan digunakan penyeludup bahan bakar bersubsidi di sini.

Taktik itu bagaimanapun terbongkar selepas satu serbuan dijalankan Pasukan Polis Marin (PPM) di kawasan pesisir Pantai Kampung Sinakut Felda Sahabat, di sini, jam 6 petang, semalam.

Komander PPM Wilayah Empat Sabah, Asisten Komisioner Mohamad Pajeri Ali, berkata serbuan dijalankan berpandu kepada maklumat Unit Risikan Marin (URM) berhubung kegiatan penyeludupan minyak di kawasan berkenaan.

Katanya, pemeriksaan di kawasan berkenaan menemui 12 gelen berwarna hijau mengandungi cecair yang terbenam di dalam pasir.

“Hasil pemeriksaan mendapati semua gelen (tong) berkenaan mengandungi minyak petrol bersubsidi.

“Polis percaya rampasan minyak petrol yang dianggarkan bernilai RM583 itu cuba diseludup ke negara jiran,” katanya dalam satu kenyataan media, hari ini.

Mohamad berkata, semua rampasan dibawa ke pangkalan Markas Operasi Pasukan Polis Marin Lahad Datu untuk tindakan selanjutnya dan kes disiasat mengikut Seksyen 21 Akta Kawasan Bekalan 1961 dan dibaca bersama Peraturan-Peraturan Kawalan Bekalan.

“Jika sabit kesalahan, pesalah boleh didenda tidak lebih RM1 juta bagi orang perseorangan atau penjara tidak melebihi tiga tahun atau kedua-duanya sekali,” katanya.


Saya Sokong PN, Kata Calon Bebas Yang Menang

KOTA KINABALU: Calon Bebas Rubin Balang, yang menang kerusi Dewan Undangan Negeri (DUN) Kemabong di pedalaman Sabah merakamkan sokongannya kepada gabungan Perikatan Nasional (PN) yang terdiri daripada PPBM, Star dan SAPP.

Sokongan beliau bakal menambah kerusi PN kepada 18, berbanding 17 seperti diumumkan oleh Suruhanjaya Pilihan Raya (SPR) berhubung pilihan raya negeri (PRN) Sabah lewat malam tadi.

Ia juga bermakna gabungan longgar yang terdiri daripada PN, Barisan Nasional dan PBS kini mempunyai 39 kerusi, dengan BN menyumbang 14 kerusi dan PBS 7.

Rubin menarik perhatian media selepas hadir sidang media Pengerusi PN Sabah Hajiji Noor di sebuah hotel di sini awal pagi tadi.

Bercakap kepada pemberita selepas itu Rubin, yang merupakan penyandang kerusi Kemabong mewakili Umno selama 5 penggal sejak 1994 hingga 2018 berkata, beliau menyokong PN dan individu yang akan dicadangkan oleh gabungan itu sebagai ketua menteri.

Ketika ditanya sebab kehadiran Rubin, Hajiji berkata, “sebab beliau sokong PN”, sekali gus diberi tepukan gemuruh oleh penyokong.

Rubin menang dengan 1,012 undi setelah mendapat 4,214 undi berbanding pesaing terdekatnya dari Upko, Lucas Umbul yang mendapat 3,202 dalam pertandingan 6 penjuru.

Dalam pada itu, 2 lagi calon Bebas turut menang semalam, iaitu Masiung Banah yang berjaya mempertahankan kerusi Kuamut dan Rudy Awah yang menang di Pitas mengalahkan antaranya, pesaing dari BN dan Warisan.

Setakat ini tidak jelas sama ada mereka berdua akan mengikuti langkah Rubin.

Masiung merupakan salah seorang daripada 16 Adun yang meninggalkan Warisan bagi menyokong usaha bekas ketua menteri Musa Aman menjatuhkan kerajaan pimpinan parti itu pada Julai.

Percubaan Musa untuk kembali sebagai ketua menteri memaksa Presiden Warisan Shafie Apdal membubarkan DUN Sabah.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kontraktor Projek Lebuhraya Pan Borneo Sabah Diarah Cuci Jalan Berlumpur

KOTA KINABALU: Kontraktor projek Lebuhraya Pan Borneo Sabah diarah mencuci jalan dikotori tanah dan lumpur akibat dilalui lori pengangkut tanah yang menjalankan kerja penimbusan bagi melebarkan laluan sedia ada untuk projek itu.

Pengarah Jabatan Kerja Raya (JKR) Sabah, Richard Jomiji Kinsil, berkata kontraktor turut diarah mencuci terlebih dahulu tayar kenderaan yang bertanah dan berlumpur sebelum memasuki jalan raya.

Beliau berkata, surat amaran turut dikeluarkan terhadap semua kontraktor yang terbabit dalam pembinaan Lebuhraya Pan Borneo, khususnya di laluan yang memerlukan kerja penimbusan bermula dari Kimanis ke Bongawan, Membakut dan Beaufort.

“Jalan raya di kawasan terbabit kotor disebabkan lori kontraktor yang menggunakan jalan itu dengan tayar yang bertanah dan berlumpur.

“Kita sudah arahkan mereka untuk mencuci terlebih dahulu di `wash bay’ sebelum memasuki jalan raya awam. Mereka tidak dibenarkan masuk ke jalan awam dengan tayar yang penuh dengan lumpur, surat amaran juga akan dikeluarkan.

“Kami (JKR) juga sudah arah mereka untuk cuci jalan terbabit,” katanya ketika diminta mengulas rungutan pengguna jalan raya di laluan antara Kimanis ke Beaufort yang dikotori tanah selain licin ketika hujan.

Keadaan itu turut didakwa menjadi punca beberapa kemalangan yang membabitkan kenderaan terbabas selepas gagal dikawal pemandu akibat jalan raya berlumpur dan licin, khususnya ketika hujan.

Ketika ini, pelaksanaan fasa pertama sepanjang 706 kilometer projek Lebuhraya Pan Borneo Sabah bernilai RM12.8 bilion masih dikendalikan di bawah penyeliaan syarikat penyampai projek (PDP), Borneo Highway PDP Sdn Bhd.

Sejak dilancarkan pada April 2016, sebanyak 12 daripada 35 pakej pembinaan keseluruhan sudah diserahkan kepada kontraktor, kebanyakannya membabitkan laluan menghubungkan Sindumin ke Beaufort, Papar dan Penampang, selain Putatan ke Inanam, Lahad Datu, Sandakan dan Tawau.

Sebahagian besar pelaksanaan projek itu di pantai barat, khususnya di antara Papar dan Beaufort serta Sipitang memerlukan kerja penimbusan berikutan kedudukan laluan di kawasan tanah berpaya.

JKR dijadual mengambil alih pelaksanaan lebuh raya itu pada September ini berikutan keputusan kerajaan untuk menamatkan kontrak syarikat PDP.


Hotel Tertua Di Sandakan Bakal Tutup

SANDAKAN: Hotel tertua di sini, Nak Hotel, mengumumkan penutupan operasi hotel itu bermula 15 Jun depan.

Ia adalah hotel kedua ditutup selepas Hotel Four Points by Sheraton dengan pengumuman dibuat menerusi akaun Facebook rasmi, Ba Lin Rooftop Bar & Restaurant.

Four Points by Sheraton ditutup pada 31 Mei lalu selepas lebih tujuh tahun beroperasi.

Menerusi hantaran di Facebook memberitahu, ia adalah pertama kali hotel itu ditutup selepas lebih 54 tahun beroperasi.

“Kesan daripada pandemik Covid-19 dan nasihat mengenai perhimpunan ramai menyukarkan kami terus beroperasi,” menurut hantaran itu.

Nak Hotel dibuka pada 1966 dan dinamakan sempena nama Ahli Parlimen, Ngui Ah Kui.

Hotel itu terkenal kerana memiliki restoran yang terletak di bumbung, sekali gus membolehkan pengunjungnya menikmati pemandangan indah bandar Sandakan.- BorneoToday


“Aku nak hisap rokok”

KAZAN (Russia): Seorang lelaki yang menunggu untuk mendapatkan rawatan di sebuah hospital di sini selepas pisau tercacak di belakangnya dirakam keluar dari wad kecemasan semata-mata untuk menghisap rokok.

Lelaki itu yang dikenali sebagai Vladimir, 34, dilaporkan ditikam di bahagian belakangnya selepas bergaduh di sebuah bar.

Vladimir kemudiannya dikejarkan ke sebuah hospital di sini tetapi ketika menunggu rawatan lelaki itu yang hanya berseluar dalam berjalan ke luar wad untuk menghisap rokok.

Satu rakaman video yang dirakam seorang jururawat menunjukkan Vladimir berjalan perlahan-lahan menuju keluar wad.

Seorang jururawat lelaki kemudiannya bertanya kepada lelaki itu, “Kamu mahu ke mana? Kamu sudah gila? Di luar itu bersalji,”.

Lelaki itu berpaling dan berkata, “Saya mahu menghisap rokok,”.

Vladimir yang masih mengalami pendarahan akibat kecederaan itu hanya kembali ke dalam wad selepas jururawat berkenaan memberi amaran, “Kamu akan mati kalau tidak kembali ke sini,”.

Seorang jurucakap hospital mengesahkan Vladimir menjalani pembedahan untuk mengeluarkan pisau berkenaan dan keadaannya kini stabil. – Agensi


Bukan Kami Di Sebalik Rancangan ‘Rampas Kuasa’, Kata UMNO Sabah

KOTA KINABALU: Pengerusi Umno Sabah Bung Moktar Radin menolak spekulasi yang mengaitkan parti itu dengan khabar angin mengenai “rampasan kuasa” terhadap kerajaan negeri pimpinan Warisan awal minggu ini.

“Saya tegas dalam hal ini. Umno Sabah bukan dalang di sebaliknya,” kata ahli Parlimen Kinabatangan itu kepada pemberita selepas majlis temu mesra dengan presiden Umno Ahmad Zahid Hamidi di sini, hari ini.

“Saya tidak tahu lanjut tentang perkara ini, tetapi bukan kami di belakangnya. Kami mahu memperkuatkan parti untuk menghadapi pilihan raya. Ia jalan terbaik untuk Umno Sabah.”

Wujud spekulasi sejak Isnin bahawa terdapat rancangan untuk menjatuhkan kerajaan negeri berusia 27 bulan yang diketuai Ketua Menteri Shafie Apdal oleh blok pembangkang yang terdiri daripada Umno, PPBM, STAR dan PBS.

Rancangan itu bagaimanapun dikatakan terbantut kerana pembangkang gagal memperoleh sokongan mencukupi daripada Adun.

Dalam pada itu, Bung dan Zahid berada di bandar raya ini untuk menghimpunkan ahli dan menjelaskan haluan parti itu berhubung persiapan menghadapi pilihan raya umum akan datang.

Umno mahu Labuan dijadikan daerah di Sabah

Pada masa sama Bung berkata, mereka juga membincangkan “tawaran baru” untuk rakyat Sabah, yang bakal dimasukkan ke dalam manifesto parti itu pada masa depan.

Katanya, tawaran baru itu akan membolehkan kerajaan negeri bertanggungjawab sepenuhnya ke atas semua pembangunan di Sabah, bukannya kerajaan pusat.

“Misalnya kami akan meminta peruntukan sebanyak RM5 bilion atau RM10 bilion. Kerajaan pusat perlu berikan dana itu secara tunai dan kami akan masukkan ke dalam perbendaharaan negeri.

“Kedua, semua agensi persekutuan di Sabah mesti diketuai oleh rakyat negeri ini.

“Ketiga, kami mahu Labuan dijadikan salah satu daerah di Sabah,” katanya.

“Kita akan bincangkan aspek lain dengan lebih lanjut, tetapi tawaran baru ini memberikan harapan baru kepada rakyat Sabah dan akan menjadi sebahagian daripada strategi pilihan raya kami.”

Ketika ditanya sama ada beliau menjangka pilihan raya mengejut diadakan dalam masa terdekat, beliau berkata, ia boleh dibuat pada bila-bila masa kerana negara perlu stabil susulan ketidaktentuan ekonomi yang berlaku kini dijangka berpanjangan ke tahun depan.

“Pilihan raya hanya dijadualkan 3 tahun lagi, yang tidaklah terlalu jauh. Terdapat beberapa faktor yang menyebabkan kami rasa pilihan raya perlu diadakan lebih awal.

“Prospek ekonomi dunia untuk 2021 tidak terlalu baik. Ditambah dengan penamatan tempoh moratorium pada September ini, mungkin akan timbul masalah dalam ekonomi kita. Jadi pilihan raya boleh diadakan pada bila-bila masa.”- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Culik, ESSCom Sahkan Terima Risikan Rancangan KFR Abu Sayyaf

LAHAD DATU: Kawasan Keselamatan Khas Pantai Timur Sabah (ESSCom) mengesahkan menerima risikan mengenai rancangan kumpulan militan Abu Sayyaf (ASG) melakukan penculikan untuk wang tebusan (KFR) di perairan Zon Selamat Timur Sabah (Esszone)

Komandernya, Datuk Hazani Ghazali berkata ESSCom kini diletakkan dalam keadaan amat berjaga-jaga serta telah mengambil langkah-langkah perlu termasuk meningkatkan kesiapsiagaan dan rondaan di perairan Esszone.

“Kami berkongsi maklumat itu dengan pihak berkuasa Filipina selain meningkatkan kawalan keselamatan di perairan negara.

“Komuniti maritim juga dalam keadaan berwaspada dan memaklumkan kami pergerakan kapal mereka serta bot-bot yang mencurigakan,” katanya kepada Bernama.

Semalam, Perjanjian Kerjasama Serantau bagi Membanteras Lanun dan Rompakan Bersenjata terhadap Kapal di Asia (ReCAAP) mengeluarkan amaran bahawa kapal-kapal yang melalui Laut Sulu-Sulawesi berisiko menjadi sasaran penculikan oleh ASG.

Menurut Pusat Perkongsian Maklumat ReCAAP, wujud ancaman penculikan oleh militan ASG di perairan Sabah dan kumpulan itu menyasarkan ahli perniagaan yang kaya atau bot nelayan serta lain-lain kapal yang bergerak perlahan melintasi kawasan tersebut.

Pusat itu mengeluarkan amaran selepas menerima maklumat rasmi daripada Pengawal Pantai Filipina berhubung kehadiran lima militan ASG lengkap bersenjata di Tawi-Tawi baru-baru ini.

Susulan itu, ReCAAP menasihati kapal agar lebih berwaspada ketika melintasi perairan timur Sabah dan Laut Sulu-Sulawesi. -BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Mohon KWSP Jika Mahu Kekal Caruman

KUALA LUMPUR: Kumpulan Wang Simpanan Pekerja (KWSP) memaklumkan kadar caruman berkanun syer pekerja akan dikurangkan daripada 11 peratus kepada sembilan peratus bagi tahun 2021.

Dalam satu kenyataan, KWSP berkata, kadar caruman berkanun baharu itu akan terpakai untuk pekerja berumur di bawah 60 tahun yang wajib mencarum.

Bagi pekerja yang berumur 60 tahun dan ke atas pula, caruman berkanun syer pekerja kekal pada kadar yang sama, katanya.

Kadar baharu itu akan berkuat kuasa bagi tempoh satu tahun dan merangkumi upah pekerja bulan Januari 2021 (caruman Februari 2021) sehingga bulan Disember 2021 (caruman Januari 2022).

“Ahli masih boleh memilih untuk mengekalkan caruman syer pekerja pada kadar 11 peratus dengan melengkapkan Borang KWSP 17A (Khas 2021) yang boleh dimuat turun dari laman web KWSP (www.kwsp.gov.my) mulai 1 Disember 2020.

“Borang yang lengkap diisi perlu dikemukakan kepada majikan masing-masing untuk didaftarkan secara dalam talian melalui kemudahan i-Akaun (Majikan) mulai 14 Disember 2020. Borang yang diterima daripada pekerja hendaklah disimpan sebagai rekod majikan,” katanya. – HMetro


Bandar Utama Di Sabah Akan Diindahkan

KOTA KINABALU, 20 Nov: Kerajaan negeri sedang dalam perancangan untuk mengindahkan lagi bandar-bandar utama di Sabah dan dijadikan destinasi tarikan pelancong, kata Timbalan Ketua Menteri Datuk Jaujan Sambakong.

Sehubungan itu, beliau berkata kerajaan negeri telah menggariskan beberapa inisiatif baharu Perancangan Pembangunan Landskap Negeri Sabah bagi merealisasikan rancangan tersebut.

“Inisiatif berkenaan ialah program pembangunan taman awam baharu, pembangunan landskap dan infrastruktur hijau, penyelidikan dan pembangunan (R&D) serta pemeliharaan dan pemuliharaan.

“Selain itu, inisiatif yang digariskan ialah program promosi dan pengembangan industri landskap serta promosi landskap dan kesedaran awam serta program naik taraf taman awam dan baik pulih aset landskap,” katanya.

Beliau berkata demikian ketika menjawab soalan Tan Lee Fat  (DAP-Likas) pada persidangan Dewan Undangan Negeri Sabah di sini hari ini yang ingin tahu inisiatif kerajaan untuk menceriakan dan mengindahkan lagi bandar-bandar di Sabah.

Jaujan berkata perancangan bagi pembangunan taman awam baharu berkenaan adalah berpandukan Pelan Induk Landskap yang disediakan untuk rujukan pihak berkuasa tempatan (PBT) dan pemegang taruh yang berkaitan.


Dua Pertiga Jangkitan Covid-19 Di Sandakan Kategori Satu Dan Dua

SANDAKAN : Dua pertiga daripada jumlah kes aktif COVID-19 di Sandakan adalah pesakit kategori satu dan dua meskipun daerah ini mencatatkan kes baharu harian tertinggi di Sabah sejak beberapa hari ini.

Pengarah Hospital Duchess of Kent (HDOK) Dr Francis Paul berkata kebanyakan pesakit menjalani kuarantin di rumah terutama pesakit kategori satu yang tidak mengalami sebarang gejala dan kategori dua yang bergejala tetapi tidak menghidap penyakit kronik.

“Kita bersyukur yang dijangkiti ini kebanyakannya telah divaksin, jadi keadaan mereka tidak begitu serius.

“Diharapkan (mereka) yang dijangkiti kekal di peringkat satu dan dua sahaja kerana keadaan ini tidaklah akan membebankan pihak hospital dan penjaga kesihatan yang juga berisiko untuk dijangkiti,” katanya kepada pemberita selepas meninjau Pusat Kuarantin dan Rawatan COVID-19 (PKRC) di Dewan Serbaguna Kompleks Sukan Sandakan di sini hari ini.

Sandakan mencatatkan kes baharu harian tertinggi di Sabah selama tiga hari berturut-turut dengan 1,100 kes aktif direkodkan hingga semalam.

Dr Francis turut melahirkan kebimbangan terhadap jangkitan membabitkan golongan kanak-kanak dan remaja berumur antara 11 dan 20 tahun yang semakin meningkat terutama pelajar yang berada di asrama.

“Masih ramai dalam kalangan remaja belum divaksin, jadi pihak hospital mengambil kesempatan untuk menasihat ibu bapa agar membawa anak-anak mereka untuk divaksin,” katanya.

Berikutan peningkatan mendadak kes COVID-19 di Sandakan, Dr Francis berkata pihaknya menyediakan 211 katil dengan 71 katil diletakkan di HDOK, PKRC Dewan Rafflesia Institut Latihan Kementerian Kesihatan Malaysia Sandakan (40) manakala PKRC Dewan Serbaguna Kompleks Sukan Sandakan (100).

Beliau berkata jika keadaan memerlukan, pihaknya mempunyai kapasiti untuk menambah 250 katil lagi iaitu tambahan 100 katil di Dewan Serbaguna Kompleks Sukan Sandakan dan membuka asrama Kompleks Sukan Sandakan sebagai PKRC yang boleh menampung hingga 150 katil.

“Kita menjangkakan peningkatan kes secara mendadak dalam 14 hari hingga sebulan lagi. Orang ramai diingatkan supaya sentiasa mematuhi prosedur operasi standard terutama mengamalkan pemakaian pelitup muka dan mencuci tangan serta mengelak tempat kunjungan ramai,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Rampas 168 Tong Petrol Bernilai Lebih RM7,000 Di Semporna

SEMPORNA, 8 Nov: Pasukan Polis Marin (PPM) Semporna merampas sejumlah 168 tong jerikin berisi 25 liter petrol dalam dua kes berasingan di sebuah kampung di sini, Rabu lepas disyaki untuk diseludup ke negara jiran.

Komander PPM Wilayah 4 Sabah ACP Mohamad Pajeri Ali berkata seorang lelaki tempatan berumur 47 tahun ditahan kerana disyaki menyimpan 136 jerikin minyak petrol tanpa sebarang dokumen atau permit yang sah daripada Kementerian Perdagangan Dalam Negeri Dan Hal Ehwal Pengguna (KPDNHEP) di Kampung Kuala Bibang di sini.

“Semasa Operasi Pensura Khas, PPM Semporna bersama bahagian risikan Kawasan Keselamatan Khas Pantai Timur Sabah (ESSCom) melakukan pemeriksaan terhadap sebuah stor berkunci yang disyaki menjadi tempat penyimpanan minyak petrol bersubsidi di sebuah kedai runcit di kampung berkenaan kira-kira 11 malam.

“Tangkapan dan kesemua rampasan yang bernilai RM184,736 dibawa ke Pangkalan PPM Semporna untuk tindakan selanjutnya dan kes disiasat di bawah Akta Kawalan Bekalan 1961,” katanya dalam kenyataan di sini hari ini.

Pajeri berkata pada hari yang sama, PPM Semporna telah memeriksa sebuah bot mencurigakan di kampung tersebut kira-kira 6.40 petang dan menjumpai 32 tong jerikin berisi 25 liter petrol disyaki hendak diseludup ke Filipina.

Menurutnya, kesemua rampasan termasuk satu bot dan dua enjin sangkut dibawa ke Pangkalan PPM Semporna untuk tindakan lanjut dengan jumlah rampasan bernilai RM25,664.

Selain itu, beliau berkata PPM turut merampas enam bot disyaki digunakan untuk aktiviti penyeludupan minyak petrol ke negara sama.

“Bot tersebut termasuk lapan enjin sangkut jenama Yamaha dirampas dengan jumlah keseluruhan rampasan bernilai RM152,000 dan dibawa ke Pangkalan PPM Semporna untuk tindakan selanjutnya,” katanya.


Kontraktor Bekal Makanan Ke Asrama Sekolah Dipenjara Sebulan, Denda RM60,000

KOTA KINABALU, 18 Feb: Seorang kontraktor penyediaan makanan didenda RM60,000 dan sebulan penjara oleh Mahkamah Sesyen di sini hari ini atas sembilan pertuduhan memalsukan dokumen untuk mendapatkan tender Jabatan Pendidikan Negeri Sabah (JPNS) bernilai RM7.397 juta pada 2016.

Hakim Abu Bakar Manat menjatuhkan hukuman itu terhadap Siti Sadiah Sundai, 38, selepas tertuduh mengaku bersalah atas kesemua pertuduhan memalsukan penyata bank syarikat miliknya untuk melayakkannya mendapat tender berkenaan Perkhidmatan Membekal Makanan Bermasak ke asrama sekolah-sekolah di bawah Kementerian Pelajaran Malaysia (KPM).

Tertuduh didakwa melakukan kesalahan memalsukan penyata bank itu pada 24 November 2016 untuk mendapatkan kontrak membekal makanan bermasak melibatkan Sekolah Kebangsaan (SK) Tetagas, Nabawan dengan nilai tender RM1.195 juta; SK Longgongon, Nabawan (RM 2.915 juta) dan Sekolah Menengah Kebangsaan (SMK) Bingkor, Keningau (RM3.287 juta).

Tertuduh didakwa melakukan kesalahan mengikut Seksyen 471 Kanun Keseksaan dan boleh dihukum di bawah Seksyen 468 Kanun Keseksaan yang memperuntukkan hukuman penjara selama tujuh tahun dan boleh dikenakan denda.

Terdahulu, peguam yang mewakili tertuduh, PJ Pereira meminta mahkamah supaya hanya mengenakan hukuman denda memandangkan tertuduh mengakui kesalahannya.

Sementara itu, Pegawai Pendakwa SPRM Mohd Faliq Basirudin memohon mahkamah mengenakan hukuman setimpal terhadap tertuduh kerana kes ini berlaku di JPNS dan ia melibatkan kepentingan awam.

Sementara itu, di mahkamah yang sama, dua lagi kontraktor penyediaan makanan mengaku tidak bersalah atas tuduhan mengikut Seksyen 471 Kanun Keseksaan kerana memalsukan dokumen untuk mendapatkan tender daripada JPNS.

Terduduh pertama, Aini Yarmia, 39, menghadapi tiga pertuduhan manakala Shafiah Makajin, 53, didakwa atas enam pertuduhan memalsukan penyata bank untuk tujuan mendapatkan tender Perkhidmatan Membekal Makanan Bermasak ke asrama sekolah-sekolah di bawah KPM pada 2016.

Hakim Abu Bakar kemudiannya menetapkan jaminan sebanyak RM20,000 dengan seorang penjamin  kepada setiap tertuduh, selain mengarahkan tertuduh supaya menyerahkan pasport kepada mahkamah serta memutuskan 1 April ini sebagai tarikh sebutan semula kes.


Abang Johari, Mohd Shafie Ke Istana Negara

KUALA LUMPUR: Mesyuarat membabitkan Ahli Parlimen Gabungan Parti Sarawak (GPS) berakhir kira-kira jam 6 petang tadi.

Difahamkan, Ketua Menteri Sarawak, Datuk Patinggi Abang Johari Abang Openg dan Ketua Menteri Sabah, Datuk Seri Mohd Shafie Apdal yang turut hadir pada mesyuarat itu kemudian terus menuju ke Istana Negara.

Kelibat Abang Johari dan Mohd Shafie yang juga Presiden Parti Warisan Sabah (WARISAN) meninggalkan hotel bagaimanapun tidak dapat dikesan kerana dipercayai menggunakan laluan lain untuk mengelak ditemui wakil media.


Tikam Adik 189 Kali, Korek Biji Mata

MOSCOW: Seorang wanita dipenjara 13 tahun kerana menikam adik perempuannya yang masih remaja sebanyak 189 kali sebelum mengorek keluar biji mata dan memotong telinganya akibat terlalu cemburukan kecantikannya.

Elizaveta Dubrovina, 22, yang terlalu cemburu dengan adiknya Stefania, 17, yang bekerja sebagai model, dilaporkan menyerangnya di rumah teman lelaki mangsa pada 2016, lapor news.com.au.

Akhbar Komsomolskaya Pravda melaporkan mayat mangsa ditemui hampir hancur akibat serangan kejam berkenaan dengan kesan tikaman memenuhi kepala, leher, badan, lengan serta kakinya.

Menurut kenyataan pejabat pendakwa raya, mangsa yang ditemui tanpa biji mata atau telinga itu maut di tempat kejadian akibat kecederaan parah dialaminya.

Dua beradik itu membesar di rumah anak yatim sejak kecil lagi.

Sementara itu, The Metro melaporkan mayat mangsa ditemui teman lelakinya Alexey Fateev yang menahan Elizaveta selepas menghalangnya melarikan diri. – Agensi


DAP teruskan perjuangan Tien Fatt

KOTA KINABALU: DAP akan meneruskan perjuangan mendiang Datuk Stephen Wong Tien Fatt, khususnya dalam mengembalikan hak rakyat Sabah seperti yang sering disuarakan beliau sepanjang menjadi Pengerusi DAP Sabah.

Setiausaha Agung DAP, Lim Guan Eng, berkata, Tien Fatt, 65 yang meninggal dunia akibat serangan jantung, semalam sentiasa komited dalam perjuangannya dan tidak mahu terlepas untuk mengundi usul pindaan Perkara 1(2) Perlembagaan Persekutuan bagi mengembalikan kedudukan Sabah dan Sarawak setaraf dengan Semenanjung.

Beliau berkata, usul itu yang dijadual dibentangkan dalam persidangan Parlimen kali ini dipersetujui kerajaan Pakatan Harapan (PH) dan ia sangat ditunggu-tunggu mendiang Tien Fatt.

“Kami kehilangan bukan saja pemimpin DAP tetapi saya yakin Sabah juga kehilangan pemimpin yang banyak berbakti kepada rakyat.

“Dia seorang yang nak mempertahankan hak Sabah dan pada masa sama mahu mempromosi integrasi Sabah dalam Malaysia sebagai sebuah negara di mana hak rakyat Sabah dihormati.

“Itulah sebabnya dia menunggu-nunggu untuk membuang undi atas pindaan Perlembagaan yang dicadangkan kerajaan PH (tetapi) tertakluk kepada sokongan kerajaan Sarawak kerana hanya sokongan mereka masih ditunggu,” katanya.

“Sekiranya dapat sokongan dari Ahli Parlimen Sarawak, barulah kita boleh dapat majoriti dua pertiga untuk meluluskan pindaan Perlembagaan. Jika Sarawak setuju maka beliau (Tien Fatt) tunggu untuk buang undi supaya kita dapat pulihkan kedudukan dan status Sabah sebagai satu daripada tiga entiti yang menubuhkan Persekutuan Malaysia.

“Malangnya, beliau telah pergi dan tidak dapat lihat status Sabah dan Sarawak dipulihkan,” katanya pada sidang media selepas menziarahi jenazah mendiang Tien Fatt di Fook Lu Siew Funeral Parlour, di sini, malam ini.

Yang turut hadir ialah Timbalan Pengerusi DAP yang juga Menteri Komunikasi dan Multimedia, Gobind Singh Deo, dan pemimpin DAP Sabah diketuai Timbalan Pengerusinya, Datuk Frankie Poon Ming Fung.

Guan Eng yang juga Menteri Kewangan berkata, kini menjadi tugas pemimpin DAP yang lain khususnya di Sabah untuk membantu menyempurnakan perjuangan Tien Fatt.

Mendiang Tien Fatt yang juga Menteri Kesihatan dan Kesejahteraan Rakyat Sabah dan Ahli Parlimen Sandakan sepatutnya mengambil bahagian dalam perbahasan usul pindaan Perlembagaan itu yang dijadualkan pada 8 April ini.

Terdahulu, Setiausaha Politik mendiang, Phoong Jin Zhe memberitahu media Tien Fatt berulang kali mengingatkannya untuk menyiapkan ucapan perbahasannya mengenai usul berkenaan, namun tidak sempat disempurnakan. – Berita Harian


Pembangunan Sabah Jauh Ketinggalan Akibat Terlalu Berpolitik – Bung

KOTA KINABALU : Pembangunan di negeri Sabah jauh ketinggalan berbanding negeri lain akibat pemimpin dan rakyatnya terlalu banyak berpolitik, kata Timbalan Ketua Menteri Sabah Datuk Seri Bung Moktar Radin.

Justeru kata Pengerusi Barisan Nasional (BN) Sabah itu, sudah tiba masanya pemimpin serta rakyat negeri tersebut mengetepikan soal politik dan mengutamakan pembangunan negeri demi kesejahteraan hidup rakyat secara keseluruhannya.

“Peringkat pusat kita sudah adakan pilihan raya (umum) sebanyak 14 kali, di Sarawak baru 11 kali tapi kita di Sabah sudah 16 kali, terlalu banyak masa dihabiskan untuk pilihan raya menyebabkan kita hilang fokus untuk membangunkan negeri,” katanya dalam kenyataan hari ini.

Katanya meskipun belum sampai setahun kerajaan Gabungan Rakyat Sabah (GRS) mengambil alih pentadbiran di negeri itu, pelbagai usaha dan inisiatif telah dilakukannya untuk membantu rakyat termasuk membentangkan Pelan Pembangunan Sabah Maju Jaya 2021-2025 iaitu kerangka hala tuju dan strategi bagi terus memacu ekonomi negeri dan sosioekonomi rakyat.

Beliau berkata pelan itu menggariskan tiga elemen utama iaitu pertanian, perindustrian dan pelancongan sebagai fokus pertumbuhan ekonomi; modal insan dan kesejahteraan rakyat; serta jaringan infrastruktur dan kelestarian hijau.

“Kita berhadapan realiti dan kedudukan ekonomi amat mencabar (ketika mengambil alih kerajaan negeri) kerana itu kerajaan bertindak segera menangani penyusutan pertumbuhan sektor serta subsektor tertentu dan mengenal pasti sumber baharu mengkukuhkan serta meningkatkan hasil negeri.

“Pada masa yang sama, kedudukan sosioekonomi rakyat perlu diletakkan pada unjuran keutamaan melalui usaha yang menjurus kepada sasaran untuk meningkatkan ekonomi rakyat,” katanya.

Bung Moktar berkata kerajaan persekutuan juga telah meluluskan sejumlah RM600 juta bagi pembinaan jalan menghubungkan Serudong di Kalabakan, Tawau dengan Simanggaris di Kalimatan, Indonesia yang akan membawa perubahan besar dalam memacu sektor ekonomi negeri.

Sehubungan itu beliau mengajak pemimpin dan rakyat mempertahankan memontum kerjasama bagi mempastikan apa yang dirancang oleh kerajaan dapat dilaksanakan sepenuhnya demi kebaikan negeri dan rakyat secera keseluruhannya.

GRS terdiri daripada parti komponen Perikatan Nasional (Bersatu, Parti Solidariti Tanah Airku, Parti Progresif Sabah dan PAS) dan Barisan Nasional (UMNO, Parti Bersatu Rakyat Sabah, MCA, MIC) serta Parti Bersatu Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelantikan Amarjit Singh Sebagai Pengarah Jabatan Air Sabah Tidak Sah

KOTA KINABALU,  9 Okt: Mahkamah Tinggi hari ini mengisytihar pelantikan Pengarah Jabatan Air Negeri Sabah (JANS) Datuk Amarjit Singh tidak sah kerana bertentangan dengan Seksyen 3 Enakmen Bekalan Air 2003.

Keputusan itu dibuat Hakim Ravinthiran R Paramaguru, berhubung kes difailkan oleh bekas Ketua Menteri Sabah, Datuk Yong Teck Lee yang juga Presiden Parti Progresif Sabah (SAPP)  pada 19 Mac lalu bagi mendapatkan pengisytiharan mahkamah bahawa pelantikan Amarjit pada Ogos tahun lalu tidak mengikut undang-undang.

Teck Lee dan seorang ahli perniagaan dari Tawau, Pang Thou Chung ketika memfailkan kes itu menyatakan bahawa pelantikan berkenaan bertentangan dengan Enakmen Bekalan Air Sabah 2003.

Seksyen 3 dalam enakmen itu menyatakan bahawa pelantikan jawatan kanan mestilah dalam kalangan anggota perkhidmatan awam.

Sebelum dilantik sebagai Pengarah JANS oleh kerajaan baharu Sabah yang diterajui Parti Warisan Sabah (Warisan) Amarjit bukan seorang anggota perkhidmatan awam.


Kerajaan Sabah Lulus RM10 Juta Baiki Jalan Di Pensiangan

NABAWAN: Kesengsaraan penduduk di kawasan Pensiangan yang terpaksa mengharungi jalan yang sukar sehingga boleh meragut nyawa akhirnya berakhir apabila Kerajaan Sabah meluluskan peruntukan sebanyak RM10 juta bagi menaik taraf kawasan tersebut.

Menteri Pembangunan Infrastruktur, Datuk Peter Anthony berkata, perjalanan lebih kurang 37 kilometer ke perkampungan Pensiangan itu amat bahawa kerana jambatan yang dibina hanya berasaskan kayu-kayan yang sama sekali tidak sesuai dan selamat untuk digunakan.

“Kita lihat kedudukan tempat Pensiangan ini terletaknya empat buah sekolah yang menempatkan lebih kurang 500 lebih pelajar dan bayangkan kedudukan jalan yang tidak tersedia untuk digunakan terlalu bahaya.

“Sehingga kita nampak viral yang menampakkan mereka ini menggunakan kayu-kayu hutan untuk membolehkan kenderaan-kenderaan,pegawai-pegawai ataupun guru-guru untuk memandu, mengikuti jalan yang sepatutnya tidak sesuai atau tidak selamat untuk digunakan.

“Namun, disebabkan tugas dan sebagainya mereka terpaksa mengharungi jalan yang begitu sukar,”katanya.

Beliau berkata demikian ketika ditemui semasa melawat kerosakan jambatan di sekitar Pensiangan, semalam.

Menurutnya, jambatan yang tidak selamat bukan sahaja masalah utama penduduk di situ, malah jalan menuju ke kawasan perkampungan itu juga didapati tidak berturap.

Ekoran itu,beliau berkata, pihaknya telah meluluskan peruntukan sebanyak RM10 juta bagi pembinaan segera jalan raya sejauh 37 kilometer itu termasuklah beberapa buah jambatan yang terdapat di sepanjang jalan tersebut.

Di samping itu, beliau juga memohon kerjasama daripada pihak Jabatan Perhutanan agar jalan di sepanjang 16 kilometer yang merupakan kawasan hutan simpan dapat diserahkan kepada Jabatatan Kerja Raya (JKR) bagi memudahkan proses kerja penyelanggaraan.

“Di peringkat JKR, kita akan meminta supaya satu pasukan dihantar dengan segera untuk memberi atau membantu untuk membolehkan tempat-tempat yang begitu sukar dapat dilalui diturap atau diletakkan batu kelikir serta dibina kalbet-kalbet (saluran longkang).

“Saya tahu bahawa lebih 2,500 penduduk yang menetap di sekitar Pensiangan ini termasuk empat sekolah, saya memohon kepada penduduk-penduduk termasuk murid-murid dan guru-guru yang berada di kawasan Pensiangan ini untuk sabar seketika, kita akan berusaha secepat yang mungkin bagi menyelesaikan masalah ini,”katanya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


20,000 Peserta Hadir Meriahkan Fit Malaysia Di Tawau

TAWAU: Kira-kira 20,000 peserta hadir memeriahkan program Fit Malaysia Edisi Sabah yang julung kalinya diadakan di daerah ini selama dua hari bermula semalam.

Ketua Menteri, Datuk Seri Mohd Shafie Apdal menzahirkan kegembiraan dengan sokongan yang diberi masyarakat daerah ini sekaligus menjadikan program berkenaan antara yang terbesar di Malaysia.

Beliau berkata program seumpama itu perlu diperbanyak kerana ia menunjukkan sesuatu gelombang kesatuan dan perpaduan yang tidak ada batasan antara kaum dan agama disamping menerapkan nilai-nilai murni dalam kalangan masyarakat.

“Kita perlu perbanyak aktiviti sukan seperti ini untuk membolehkan kita berinteraksi dengan golongan muda disamping menerapkan nilai-nilai murni dalam kalangan belia seperti menyayangi negara, jaga hubungan baik sesama masyarakat dan pelbagai lagi.

“Jika kita mampu menerapkan rasa kekitaan bukan sahaja dalam bidang sukan namun kita mampu mengajak masyarakat mengamalkan gaya hidup sihat sekaligus melahirkan masyarakat yang cergas pemikiran,” katanya.

Beliau berkata demikian ketika ditemui selepas merasmikan Fit Malaysia Peringkat Negeri Sabah, di Padang Bandaran, hari ini.

Turut hadir, Menteri Belia dan Sukan Sabah, Phoong Jin Zhe, Presiden Majlis Perbandaran Tawau, Datuk Ir Amrullah Kamal, Ahli Parlimen Kalabakan, Ma’Mun Sulaiman, Ahli Dewan Undangan Negeri (ADUN) Balung, Datuk Osman Jamal dan ADUN Tanjung Batu, Datuk Hamisa Samat.

Sementara itu, Menteri Belia dan Sukan, Syed Saddiq Syed Abdul Rahman berharap dengan penganjuran program seperti Fit Malaysia ia dapat menyatupadukan masyarakat di negara ini.

uah (lapan dari kanan). Gambar SNT / Nasrawati Syarifuddin

“Sabah boleh dijadikan contoh penganjuran sukan di Malaysia secara keseluruhan. Jika dilihat pada hari ini semua peringkat umur tanpa mengira bangsa dan agama hadir disatupadukan kerana sukan.

“Saya berharap walaupun kita tidak sama agama namun kita dapat tunjukkan kesetiaan kepada negara sekaligus diterapkan dalam hati dan minda seluruh rakyat Malaysia bukan sahaja di Sabah,” jelasnya.

Pelbagai aktiviti yang dijalankan sepanjang dua hari program berkenaan berlangsung.

Antaranya, aktiviti berbasikal 10 dan 20 kilometer (km), larian 5km, dan berjalan kaki 3km.


Shafie Terima Keputusan PRK Parlimen Kimanis, Ia Pilihan Rakyat

KOTA BELUD, 19 Jan: Walaupun keputusan pilihan raya kecil (PRK) Parlimen Kimanis semalam tidak memihak kepada calon Parti Warisan Sabah (Warisan), namun kerajaan akan terus memberi bantuan kepada rakyat di kawasan berkenaan, kata Ketua Menteri yang juga presiden parti itu Datuk Seri Mohd Shafie Apdal.

“Saya ucapkan jutaan terima kasih kepada semua pengundi di Kimanis yang telah memberi sokongan kepada Parti Warisan, iaitu lebih 10,000 undi, dan kita akan teruskan bantuan selaku kerajaan. Kita tahu rakyat juga memerlukan bantuan dan sokongan daripada pihak kerajaan, dan kita masih lagi jadi kerajaan,” katanya.

Beliau berkata demikian kepada pemberita ketika ditemui selepas menghadiri majlis rumah terbuka Krismas dan Tahun Baru Kadamaian, perasmian Kadamaian Square, serta pelancaran Pelan Pembangunan Kadamaian di Kota Belud, di sini hari ini.

Katanya beliau menerima keputusan PRK itu, kerana ia adalah keputusan pengundi di kawasan berkenaan.

Mengulas lanjut mengenai kekalahan itu, Mohd Shafie berkata ‘post mortem’ akan dilakukan dalam masa terdekat bagi mengenal pasti faktor yang menyebabkan kekalahan parti Warisan.

Semalam, keputusan PRK itu menyaksikan Barisan Nasional (BN) mengekalkan kerusi Parlimen Kimanis selepas calonnya Datuk Mohamad Alamin, 48, menang dengan majoriti 2,029 undi, menewaskan pencabarnya Datuk Karim Bujang, 67, daripada parti Warisan.

Perdana Menteri Tun Dr Mahathir Mohamad yang juga pengerusi Pakatan Harapan (PH) dilaporkan berkata parti itu akan melakukan post mortem bagi mengenal pasti punca sebenar kekalahan dan pandangan rakyat Sabah terhadap pemerintahan kerajaan.

PH adalah rakan sekutu Warisan di Sabah bersama sebuah lagi parti tempatan, Pertubuhan Kinabalu Progresif Bersatu (UPKO).


Sabah tak pandang mudah cabaran PDRM

WALAUPUN Polis Diraja Malaysia (PDRM) kini berada di tangga tercorot Liga Perdana, Sabah tidak memandang mudah cabaran pasukan itu, sebaliknya lebih berhati-hati apabila kedua-dua pasukan bertemu di Stadium Likas, di sini, malam esok.

Ketua jurulatih Sabah, Jelius Ating berkata, masih terlalu awal untuk mengukur kekuatan mana-mana pasukan dalam liga ketika ini kerana saingan masih di peringkat awal.

“Kita anggap PDRM sama dengan pasukan lain dan akan bermain habis-habisan bagi mengatasi mereka walaupun kini pasukan itu belum mencatat sebarang kemenangan serta berada di kedudukan tercorot,” katanya ketika dihubungi, hari ini.

Sementara itu, Jelius kemungkinan akan membuat sedikit perubahan taktikal berikutan kehadiran semula penyerang import Luis Carlos Junior yang telah pulih daripada kecederaan.

“Junior akan menggantikan tempat Ricco (Nigel Milus) yang terpaksa direhatkan kerana digantung perlawanan selepas mengumpul tiga kad kuning sebelum ini. “Dengan kemasukan Junior, kita mungkin melakukan sedikit perubahan taktikal mengikut kesesuaian serta kemampuan pemain,” katanya sambil menambah akan mengekalkan barisan pemain yang beraksi ketika menewaskan Sarawak, minggu lalu.

Dalam pada itu, bekas pemain berusia 48 tahun itu turut berharap penyokong pasukan itu akan datang beramai-ramai ke stadium bagi memberikan sokongan kepada skuad Tambadau.

Katanya, penyokong pasukan itu perlu bersatu dan tidak memanjangkan isu perbezaan pandangan dalam kalangan mereka serta perbezaan pendapat dengan pihak pengurusan.

“Apa yang penting bila masa pasukan kita semakin meningkat, itulah masanya kita perlu datang memberi sokongan kerana kalau kita masih mempertikaikan berkaitan isu-isu kecil, lama kelamaan ia akan mempengaruhi pasukan.

“Kami di bahagian teknikal iaitu jurulatih dan pemain sebenarnya tidak mahu lihat isu antara penyokong dan pengurusan, kita hanya fokus kepada pasukan dan buat masa ini kita tidak terjejas.

“Tetapi bila masalah ini berlarutan, ia akan memberi kesan kepada pengurusan dan akhirnya ia menjejaskan pasukan… ini sesuatu yang tidak baik,” katanya. – Harian Metro


Monsun: APM Tawau & Lahad Datu Siap Siaga Hadapi Banjir Luar Jangka

TAWAU, 27 Dis : Angkatan Pertahanan Awam (APM) Tawau siap siaga dari segi logistik dan anggota sekiranya berlaku banjir luar jangka berikutan luruan monsun dan cuaca tidak menentu.

Pegawai APM Tawau Kapten Hussain Mohd Nor berkata sebanyak 33 anggota serta beberapa logistik menyelamat termasuk tujuh bot, dua ambulans serta dua lori lima tan bersedia untuk digerakkan pada bila-bila masa.

“Kita juga mengenalpasti empat kawasan tumpuan berlaku banjir iaitu Merotai, Kampung Saddani,  Kampung Rawa Rawa serta sepanjang pantai Batu 4 sehingga Batu Payung,” katanya kepada Bernama di sini hari ini.

Beliau berkata Pengerusi Pengurusan Bencana Negeri Sabah Datuk Safar Untong mengarahkan semua Pusat Kawalan Operasi Bencana (PKOB) di Sabah diaktifkan sejak dua minggu lepas bagi berdepan sebarang bencana.

Pada Khamis lepas (23 Dis) Jabatan Meteorologi Malaysia (MetMalaysia) mengeluarkan ramalan luruan monsun pada 27 hingga 30 Dis, antara lain menyebabkan angin kencang dan laut bergelora di Laut China Selatan, selain hujan berterusan antaranya di kawasan utara dan pantai timur Sabah.

Dalam pada itu, Pengerusi PKOB Tawau Joseph Pang menasihatkan penduduk Tawau yang tinggal di kawasan tanah rendah serta sering dilanda banjir kilat agar berwaspada.

“Simpan dokumen penting di satu tempat dan senang dibawa keluar apabila berlaku banjir, juga segera keluar rumah dan pergi ke tempat tinggi dan selamat apabila air naik,” katanya.

Selain itu,  penduduk Kampung Saddani Salleh Sallabi,  83, berasa bimbang dengan luruan monsun kerana pada kebiasaan setiap kali berlaku hujan lebat berterusan kawasan rumah akan banjir.

“Tepi rumah saya ini ada sungai dan jika bertembung lagi hujan lebat yang berterusan boleh menyebabkan banjir, khuatir juga dengan cuaca tidak menentu sekarang ini.

“Air tidak pernah masuk ke rumah kerana tiang rumah tinggi,  namun pernah sekali banjir dan kereta tenggelam kerana lupa pindah kereta ke kawasan tinggi,” katanya turut menambah bersedia untuk mengosongkan rumah jika banjir besar berlaku.

Senada perkara itu,  Rusydy Ridha Marzuki, 56, yang tinggal di kampung sama berkata penduduk kampung saling mengingatkan agar berwaspada setiap kali musim hujan.

“Setakat ini, di kawasan rumah saya kalau banjir hanya hingga paras lutut dan kereta saya akan letak di kawasan tinggi,” katanya.

Sementara itu di Lahad Datu, Pegawai APM Asby Mohd Anwar berkata pihaknya giat mengadakan pemantauan kawasan berisiko dan berkongsi maklumat dengan ketua-ketua komuniti terlibat dari semasa ke semasa.

Katanya, kawasan dikenal pasti berisiko dilanda banjir adalah Kampung Sapagaya, Segama, Jalan Pancuran, Taman Khazanah Indah serta Kampung Teburi dan susulan itu, 90 anggota dengan lapan bot sedia diaturgerak. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelayan Restoran Ditahan Tipu Peniaga ‘Bundle’

BEAUFORT: Kegiatan seorang lelaki memperdayakan mangsa dalam urusan jual beli baju bundle menerusi laman sosial, tidak berpanjangan apabila dia ditahan polis, semalam.

Suspek berusia 26 tahun yang bekerja sebagai pelayan restoran ditahan sepasukan polis Jabatan Siasatan Jenayah Komersial (JSJK) Ibu Pejabat Polis Kontinjen (IPK) Sabah, jam 10.15 pagi.

Ketua Polis Daerah Beaufort, Deputi Superintendan Yusoff Zaki Mat Yaacob berkata, kejadian dilaporkan berlaku pada April lalu apabkla suspek disyaki memperdayakan mangsa dalam urusan jual beli baju bundle melalui laman sosial Facebook yang tidak wujud.

Katanya, mangsa dikatakan membeli dua guni baju bundle dan membuat pembayaran  sebanyak RM3,100 ke dalam akaun bank milik suspek.

“Bagaimanapun selepas membuat pembayaran barangan berkenaan sehinggalah laporan polis dibuat pada 2 Jun lalu, barangan yang dijanjikan tidak sampai kepada mangsa.

“Polis yang melakukan siasatan berjaya mengesan dan menahan suspek di kawasan Inanam, Kota Kinabalu, semalam,” katanya ketika dihubungi, hari ini.

Katanya, suspek kini ditahan di Lokap Balai Polis Beaufort untuk tindakan lanjut dan kes disiasat mengikut Seksyen 420 Kanun Keseksaan kerana menipu.

Sehubungan itu, Yusoff Zaki menasihati orang ramai supaya lebih berhati-hati dalam melakukan urus niaga atau pembelian barangan melalui laman sosial. – Asiatimes


Penantian 43 Tahun Berakhir, Malaysia Layak Ke Piala Asia

KUALA LUMPUR : Sumpahan 43 tahun akhirnya terlerai apabila skuad Harimau Malaya mengesahkan slot ke Piala Asia 2023 selepas melakar kemenangan 4-1 ke atas Bangladesh dalam aksi terakhir Kumpulan E Kelayakan Piala Asia 2023 di Stadium Nasional Bukit Jalil, malam ini.

Penantian penuh menyeksakan itu ternokhtah selepas Malaysia meraih salah satu daripada lima slot naib juara terbaik, sekali gus bakal berentap bersama 23 pasukan terbaik benua ini yang difahamkan bakal berlangsung sama ada di Qatar, Korea Selatan atau Australia, pada pertengahan tahun depan.

Untuk rekod, kali terakhir skuad negara beraksi di pentas tertinggi itu adalah pada 1980 di Kuwait selepas melepasi peringkat kelayakan secara merit, meskipun 2007 pernah berentap atas tiket tuan rumah kejohanan bersama Thailand, Vietnam dan Indonesia.

Dalam aksi itu, pengendali, Kim Pan-gon membuat kejutan apabila merehatkan penjaga gol berpengalaman, Farizal Marlias dengan menurunkan Ahmad Syihan Hazmi disamping Syafiq Ahmad bermula dengan lilitan kapten sebagai penyerang untuk meletakkan Darren Lok di bangku simpanan.

Trio di bahagian serangan Arif Aiman Hanapi, Faisal Halim dan Safawi Rasid kembali digandingkan selepas tidak berada dalam kesebelasan utama ketika tewas 1-2 kepada Bahrain Sabtu lalu.

Syafiq memberi amaran awal apabila tendangannya menggegar tiang gol pada minit keenam sebelum Safawi pula melakukan sepakan gunting yang melambung tinggi lima minit kemudian.

Cubaan demi percubaan menyaksikan tuan rumah dihadiahkan sepakan penalti apabila Rimon Hossan menjatuhkan Matthew Davies dan Safawi tenang menyempurnakannya pada minit ke-16.

Ketika Malaysia hebat menyerang, pelawat yang dibimbing Javier Fernandez Penato berjaya mendiamkan seketika stadium apabila Mohammad Ibrahim menanduk masuk hasil lontaran ke dalam pada minit-31, menjadikan kedudukan 1-1.

Gol itu nyata mengejutkan kem negara yang terus memburu gol kedua dan hasilnya tujuh minit kemudian Dion Cools merembat kencang untuk gol pertamanya buat negara.

Sebelum tamatnya babak pertama, Malaysia hampir menambah gol, namun tandukan Syafiq berjaya dihalang di atas garisan oleh penjaga gol lawan, Anisur Rahman.

Malaysia yang berada di ranking 154 berbanding Bangladesh di kedudukan 188 semakin selesa apabila tandukan Syafiq di minit 47 tepat menuju ke sasaran untuk gol ketiga.

Kemasukan Darren Lok, Akhyar Rashid dan Nazmi Faiz Mansor menambah sengat di jentera depan dan hasilnya Darren menolak mudah hantaran Akhyar pada minit ke-73, menjadikan gol keduanya di pentas antarabangsa.

Tuan rumah sebenarnya mampu menambah gol, tetapi percubaan Syamer Kutty Abba dan Akhyar gagal menemui sasaran dan keputusan 4-1 kekal hingga tamat aksi. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jaga ibu bapa wajib lepas kahwin

Antara dilema dihadapi golongan isteri apabila ada suami menggunakan kuasa mutlak sebagai ketua keluarga dalam hal kebajikan dan penjagaan ibu bapa mereka.

Sebahagian suami menggunakan hukum dan prinsip Islam tetapi dengan tafsiran sendiri yang tidak bertepatan nilai agama, sekali gus berlawanan dengan ajaran syarak.

Ada yang beranggapan ibu bapa isteri tidak lagi menjadi keutamaan dalam apa juga keadaan, sebaliknya golongan isteri disuruh taat kepada setiap arahan termasuk derhaka terhadap orang tua mereka sendiri.

Pakar motivasi dan pendakwah, Noor Laila Aniza Zakaria, berkata hukum menjaga ibu bapa terutama yang uzur terletak bukan sahaja di bahu anak lelaki, bahkan anak perempuan.

“Tanggapan anak perempuan terlepas daripada tanggungjawab menjaga ibu bapa selepas berkahwin tidak benar sama sekali.

“Setiap anak wajib berbuat baik bukan sahaja terhadap ibu kandung, bahkan mentua, ibu angkat, ibu tiri mahupun sekadar ibu susuan,” katanya.

Menurut Noor Laila, tidak ada sesiapa yang terlepas sekalipun wanita itu sudah berkahwin.

“Bukan anak lelaki sahaja perlu dipertanggungjawabkan menjaga ibu bapa yang sakit. Malah kerana tanggapan ‘wajib’ itu, tugasan berkenaan diserahkan pula kepada menantu perempuan untuk menjaganya yang sama sekali tidak benar,” katanya.

Beliau berkata, seandainya ibu bapa kandung isteri uzur atau terlantar sakit dan isteri ingin menjaganya, suami tidak boleh menghalang sebaliknya perlu membantu dalam menyediakan keperluan serta kebajikan mentua.

“Apabila perempuan berkahwin, memang isteri dan segala dibawa adalah di bawah tanggungjawab suami termasuk nafkah ibu bapa isteri sekiranya mereka dalam kalangan orang miskin atau memerlukan bantuan perubatan.

“Nafkah itu perlu ditanggung menantu lelaki mengikut kemampuannya,” katanya.

Justeru katanya, ia menunjukkan keadilan Islam termasuk kepada ibu bapa yang tidak mempunyai anak lelaki.

“Bayangkan sekiranya anak lelaki sahaja dituntut menjaga ibu bapa, mungkin ramai dalam kalangan wanita yang sudah berkahwin mengabaikan orang tua mereka.

Beliau menambah, di sinilah ditunjukkan pembelaan Allah SWT terhadap ibu bapa yang tidak berbelah bahagi dan saksama kerana ia tidak mengira sama ada kewajipan menjaga ibu bapa kandung atau mentua.

Katanya, suami yang menghalang isteri menjaga ibu bapanya apatah lagi dalam keadaan kesihatan tidak mengizinkan, ia bermakna golongan itu memerintahkan pasangannya berbuat maksiat.

“Maksud berbuat maksiat di sini adalah perbuatan suami memutuskan hubungan ibu bapa dan anak yang hukumnya jelas haram.

“Malah suami itu sendiri sudah pun berbuat maksiat kerana tidak berbuat baik kepada kedua-dua mentuanya,” katanya.

Dosa besar derhaka terhadap kedua orang tua

Ini turut ditekankan Rasulullah SAW yang menjelaskan antara salah satu dosa besar, selain mensyirikkan Allah SWT adalah bagi orang derhaka terhadap kedua orang tua.

Rasulullah SAW bersabda: “Adakah kalian mahu aku beritahu mengenai dosa besar?” Sahabat kemudian menjawab: “Kami mahu, wahai Rasulullah SAW.” Rasulullah berkata: “Menyekutukan Allah SWT dan derhaka kepada orang tua.” (HR Bukhari dan Muslim)

Begitu juga dalam situasi suami ingin menjaga ibu bapanya yang sakit, jatuh hukum haram kepada isteri yang tidak membenarkannya.

Bagaimanapun, keadaan berbeza bagi menantu perempuan yang tidak diwajibkan menjaga ibu bapa suami yang sedang sakit.

“Tanggungjawab menjaga ibu bapa suami yang sakit terletak sepenuhnya kepada tangan suami tetapi boleh berbincang dengan isteri atau jika mampu sediakan pembantu rumah bagi meringankan tugasan isteri.

“Mengikut hukum, isteri wajib diberikan upah jika suami ingin pasangan menjaga ibu bapanya yang uzur,” katanya.

Beliau turut menasihatkan masyarakat supaya tidak sesekali bertindak melabelkan menantu perempuan yang menolak menjaga mentua sebagai kejam atau tidak berhati perut kerana ia hukum asas dalam agama.

Noor Laila berkata, amat pelik bagi sikap sesetengah pasangan suami atau isteri yang sengaja tidak mahu menjaga ibu bapa masing-masing.

“Hierarki membezakan ibu bapa kandung dan mentua sebenarnya tanpa berasaskan dalil sahih daripada al-Quran dan hadis, sekali gus mendorong kita berpecah-belah, bertelagah, terlalu berkira serta saling cemburu dan meragut sifat kasih-sayang mukmin sebenar,” katanya.

Beliau berkata, apabila diuji menjaga ibu bapa sakit, apa lebih penting adalah melakukan persiapan mental dan emosi dengan rapi.

Ibu bapa yang tinggal bersama perlu diutamakan keselesaan mereka dengan menyediakan keperluan sepatutnya termasuk tempat tidur kondusif dan aktiviti harian yang diisi dengan perkara bermanfaat.

Perbuatan mencela, menghamburkan kata kesat atau memperlekehkan ibu bapa atau mentua perlu dielakkan dengan sentiasa mengingati azab Allah SWT kepada setiap hamba-Nya yang derhaka. – Berita Harian


Dua Van Pelancong Antara Empat Kenderaan Nahas Dalam Kemalangan Di Jalan Sulaman

EMPAT pemandu termasuk dua pemandu van pelancong bernasib baik kerana hanya mengalami luka selepas terbabit kemalangan membabitkan empat kenderaan di Jalan Sulaman – Serusup berhampiran Pusat Latihan Rela Negeri Sabah (PLRNS) di Tuaran, semalam.

Dalam kejadian 2.30 petang itu, semua identiti keempat-empat pemandu terbabit belum dikenal pasti.

Ketua Polis Daerah Tuaran, Deputi Superintendan Mohd Hamizi Halim berkata, siasatan awal mendapati sebuah van pelancongan jenis Nissan Urvan dipandu dari arah Kota Kinabalu menghala Tuaran.

Katanya, sebaik tiba di lokasi, pemandu terbabit yang disyaki memandu dengan laju, hilang kawalan lalu memasuki laluan bertentangan dan merempuh kereta jenis Perodua Viva.

“Impak kejadian menyebabkan van terbabit terbabas ke dalam parit, manakala hadapan kereta Perodua Viva mengalami kerosakan teruk.

“Hanya selang beberapa saat kemudian, sebuah lagi van pelancongan Nissan Urvan dari arah sama turut hilang kawalan dan terbabas ke dalam parit selepas merempuh kenderaan pacuan empat roda (4WD) jenis Ford Ranger,” katanya.

Mohd Hamizi berkata, hujan renyai menyebabkan permukaan jalan raya licin dan mujur semua kenderaan tidak membawa penumpang apabila sisi dan hadapan semua kenderaan mengalami kerosakan teruk.

“Pengguna kenderaan dinasihatkan agar memandu secara berhemah terutamanya ketika hujan yang menyebabkan jalan licin bagi mengelakkan kejadian buruk berlaku.

“Kes disiasat di bawah Peraturan 10 LN 166/59,” katanya. – Harian Metro


(VIDEO) Penunggang Motosikal Tahan Lelaki Miliki Pistol

PAPAR: Polis memuji tindakan pantas seorang penunggang motosikal yang berjaya menahan seorang lelaki selepas didapati memiliki sepucuk pistol.

Kejadian kira-kira jam 8.30 pagi itu turut mendapat perhatian umum selepas tular di media sosial.

Ketua Polis Daerah Papar, Deputi Superintendan Batholomew Ak Umpit ketika dihubungi mengesahkan penahanan suspek berusia 30-an terbabit.

Katanya, suspek lelaki tempatan ditahan hasil bantuan orang awam sebelum diserahkan kepada pihak polis untuk tindakan selanjutnya.

Berikutan penahanan itu, polis merampas sepucuk pistol yang berada dalam pemilikan suspek.

“Siasatan lanjut akan dijalankan bagi mengenal pasti pemilik sebenar pistol berkenaan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost